text:
GBETAKPƆXƆ APRIL 2015
Àdi Be Woasrɔ̃ Biblia Kpli Yea?
Yehowa Ðasefowo le Biblia srɔ̃m kple ame miliɔn geɖe le xexea me godoo eye wòle vi ɖem na wo ŋutɔ, evɔ womexea fe ɖe eta o. Xlẽ nu tso ale si wòate ŋu aɖe vi na wò hãe ŋu.
Nu Ka Tae Wònyo Be Nàsrɔ̃ Biblia?
Ðe nègblɔ be, ‘vovo mele ŋunye o,’ alo ‘nu ɖeka wɔwɔ ɖaa ɖe wòtiam’ kpɔa?
Biblia-Sɔsrɔ̃ Ƒe Ðoɖo Si Nyo Na Ame Sia Ame
Xlẽ nya siwo amewo biana zi geɖe tso míafe Biblia-sɔsrɔ̃ fe ɖoɖoa ŋu la dometɔ enyi fe ŋuɖoɖowo.
Nyabiase Etɔ̃ Siwo Na Nuwo Trɔ Le Nye Agbe Me
Esi Doris Eldred si nye nufiala la lɔ̃ efe sukuvi fia nui la, eva ke ɖe efe agbemebiabia veviwo fe ŋuɖoɖo fakɔnamewo ŋu.
Woke Ðe Nu Xɔasi Aɖe Ŋu Le Gbeɖuɖɔ Me
Yohanes fe Nyanyuigbalẽa fe asinuŋɔŋlɔgbalẽ kakɛa ye nye Kristotɔwo Ƒe Hela Ŋɔŋlɔawo fe asinuŋɔŋlɔgbalẽ xoxotɔ si ŋu woke ɖo.
Nu Ka Tae Wòle Be Woaɖo Ŋku Yesu Ƒe Kua Dzi?
Ame geɖe ɖua Yesu fe dzigbezã le Kristmas dzi kple efe tsitretsitsi fe azã le Easter dzi. Nu ka tae Yehowa Ðasefowo ya ɖoa ŋku yesu fe kua boŋ dzi?
Ènyaa?
Dɔ kae aʋafia siwo nɔ Roma-srafowo dome la wɔna? Aleke ahuhɔ̃e siwo nɔ anyi le Biblia-ŋlɔɣiwo la to vovo na egbetɔwoe?
Biblia Me Biabiawo Ƒe Ŋuɖoɖowo
Ðe ame sia ame ava lɔ̃ nɔvia gbe ɖeka?
Internet Dzi Nu Bubuwo
Mawu Gbɔe Biblia Tsoa?
Biblia-ŋlɔla geɖe gblɔ be Mawue gblɔ nu si yewoŋlɔ la na yewo. Nu ka ta?


c: text/html

text:
Nyemele Ta Kpɔm Na Nye Agbe O—Ðe Subɔsubɔ, Mawu Alo Biblia Ate Ŋu Akpe Ðe Ŋunyea?
Ale si Biblia ɖo eŋui
Ɛ̃ woate ŋui. Biblia, si nye blemagbalẽ si me nunya yɔ fũu, la ɖoa agbemebiabia veviwo ŋu eye ate ŋu akpe ɖe ŋuwò nàkpɔ dzidzɔ ahase le ɖokuiwò me be yele dedie. Kpɔ nyabiase siwo ŋu wòɖo la dometɔ aɖewo ɖa.
Ðe Wɔla aɖe lia? Biblia gblɔ be Mawue “wɔ nuwo katã.” (Nyaɖeɖefia 4:11) Esi Mawu nye mía Wɔla ta la enya nu siwo míehiã be míase vivi na agbea ahakpɔ dzidzeme.
Ðe Mawu tsɔa ɖe le eme nama? Le esi míanɔ Mawu bum be enye ame si ɖe eɖokui ɖe aga sãa tso míagbɔ tefe la, Biblia gblɔ na mí be: “Mele adzɔge tso mía dometɔ aɖeke gbɔ hafi o.” (Dɔwɔwɔwo 17:27) Etsɔ ɖe le nu siwo dzɔna ɖe dziwò la me vevie eye wòdina be yeakpe ɖe ŋuwò nakpɔ dzidzedze le agbe me.—Yesaya 48:17, 18; 1 Petro 5:7.
Nu ka tae Mawu nyanya akpe ɖe ŋuwò be nàkpɔ dzidzɔ? Ðe Mawu wɔ mí be míatsi dzi ɖe “gbɔgbɔmenuwo,” si fia didi si le mía me be míase nu si tae Mawu wɔ mí ɖo la gɔme ŋu. (Matthew 5:3) Nu si gbɔgbɔmenu siawo fia la dometɔ aɖee nye didi si le mía me be míanya mía Wɔla ale be míadze xɔlɔ̃e. Mawu akpɔ ŋudzedze ɖe agbagba si nàdze be yeadze sii, elabena Biblia gblɔ: “Mite ɖe Mawu ŋu, eye ate ɖe mia ŋu.”—Yakobo 4:8.
Ame miliɔn geɖe va kpɔe be xɔlɔ̃dzedze Mawu na yewofe agbe va ɖɔ ʋu eye wònana wonyana nu si woawɔ be agbea nadze edzi na wo. Ne ènya Mawu la mefia be èvo tso kuxiwo me o gake efe nunya si dze le Biblia me ate ŋu akpe ɖe ŋuwò
Nàkpɔ dzidzɔ le wò fomegbenɔnɔ me.
Ŋutifafa nanɔ wò kple ame bubuwo dome.
Nànɔ te ɖe kuxi vovovowo abe blanuiléledɔ, ganyawo fe sesẽ kple dɔ mavɔleameŋu ene nu.
Subɔsubɔha siwo zãa Biblia la dometɔ geɖe menɔa agbe ɖe Biblia fe nufiafiawo nu ŋutɔŋutɔ o. Ke hã, subɔsubɔha vavã me tɔwo ya wɔna ɖe Biblia fe nufiafiawo dzi pɛpɛpɛ, eye woate ŋu akpe ɖe ŋuwò nànya Mawu nyuie.

robotstxt: allowed

filter: keep


text:
Ðe Mawu Fiaɖufea Le Wò Dzi Mea?
Ale si Biblia ɖo eŋui
Ao, Mawu Fiaɖufea menye nɔnɔme aɖe le Kristotɔwo fe dzi me o. * Biblia na míenya afi si tututu Fiaɖufea le esi wòyɔe be “dzifofiaɖufe.” (Mateo 4:17, Eʋegbe Biblia) Na míadzro ale si Biblia ɖee fia be dziɖuɖu ŋutɔŋutɔ wònye le dzi ɖum tso dzifo la me.
Dziɖulawo le Mawu Fiaɖufe la si, eteviwo, sewo kple ɖoɖowo hã le esi. Efe dɔdeasie nye be wòana woawɔ Mawu fe lɔlɔ̃nu le dzifo kple anyigba dzi siaa.
—Mateo 6:10; Nyaɖeɖefia 5:10.
Mawu fe dziɖuɖu alo Fiaɖufea aɖu “amehawo, dukɔwo kple gbegbɔgblɔ ɖe sia ɖe dolawo” dzi. (Daniel 7:13, 14) Efe ŋusẽ metso eteviwo gbɔ o, ke boŋ Mawu ŋutɔ gbɔ efe ŋusẽa tso tẽe.
—Psalmo 2:4-6; Yesaya 9:7.
Yesu gblɔ na efe apostolo wɔnutefeawo be woakpe ɖe ye ŋu le Dzifofiaɖufea me eye woanɔ “fiazikpuiwo dzi.”
—Luka 22:28, 30.
Futɔwo le Fiaɖufea si, eye ele wotsrɔ̃ ge ɖa.
—Psalmo 2:1, 2, 8, 9; 110:1, 2; 1 Korintotɔwo 15:25, 26.
Biblia mefia nu be Dzifofiaɖufe la le wò dzi me le susu sia nu be eɖua dzi to amegbetɔ fe dzi me o. Ke hã egblɔ be “Fiaɖufea ŋuti nya la” alo “Fiaɖufe ŋuti nya nyui” la ate ŋu awɔ dɔ ɖe amewo fe dzi dzi eye ele be wòawɔe hã.
Ke nu kae nya si wogblɔna be “mawufiaɖufe la le mia me” ya fia?
Ale si woɖe Luka 17:21 gɔme le Biblia aɖewo me na be ame aɖewo tɔtɔ le afi si tututu Fiaɖufea le la gome. Le kpɔɖeŋu me, Eʋegbe Biblia (fe 2010 tɔ) gblɔ be “mawufiaɖufe la le mia me.” Hafi míate ŋu ase mawunyakpukpui sia gɔme nyuie la, ele be míabu nya si gblɔm wonɔ hafi gblɔ emenyawo la ŋu.
Yesu nɔ nu fom na Farisitɔwo. Farisitɔwo nye subɔsubɔhakplɔlawo fe fufofo si tsi tre ɖe Yesu ŋu eye wokpɔ gome le nugbe si woɖo ɖe Yesu ŋu hewui la me. (Mateo 12:14; Luka 17:20) Ðe susu anɔ eme be míabui be Fiaɖufe la nye nɔnɔme aɖe le dzimesẽla mawo fe dzi mea? Yesu gblɔ na wo be: “Mia me yɔ fũu kple alakpanuwɔwɔ kple sedzimawɔmawɔ.”
Biblia bubu aɖewo ɖe nya si Yesu gblɔ le Luka 17:21 me eme kɔ nyuie be: “Mawufiaɖufe la le mia dome.” (Miawoe bi nya tsɔ te gbe ɖe edzi; Eʋegbe Biblia) “Mawu Fiaɖufe la le mia dome.” (Xexe Yeye Gɔmeɖeɖe) Dzifofiaɖufe la nɔ Farisitɔwo “dome” le susu sia nu be Yesu, ame si Mawu tia be wòaɖu Fia la, tsi tsitre ɖe wo dome afi ma.
^ mm. 3 Kristotɔwo fe tsɔtsi geɖe fiaa nu be Mawu Fiaɖufe la le amegbetɔwo me, wobe ele wofe dzi me. Le kpɔɖeŋu me, le United States (États-Unis) la, Dziehe Baptist Sɔlemeha gblɔ be le mɔ aɖe nu la, Mawu Fiaɖufe la nye “Mawu fe ŋusẽkpɔkpɔ ɖe ame ɖekaɖekawo fe dzi kple wofe agbenɔnɔ dzi.” Nenema ke Papa Benedict (Benoît) XVI gblɔ le efe agbalẽ si nye Yesu Nazaretetɔ La me be “Mawu Fiaɖufea toa dzi ɖotowo dzi vana.”


text:
Tenɔnɔ Ðe Dɔ Mavɔleameŋu Nu—Ðe Biblia Ate Ŋu Akpe Ðe Mía Ŋua?
Ale si Biblia ɖo eŋui
Ɛ̃. Mawu tsɔ ɖe le eme na esubɔla siwo le dɔ lém la.
Biblia gblɔ le mawusubɔla wɔnutefe aɖe ŋu be: “Yehowa akpe ɖe eŋu le dɔba dzi.” (Psalmo 41:4) Ne èle dɔ mavɔleameŋu aɖe lém la, afɔɖeɖe etɔ̃ siwo gbɔna la akpe ɖe ŋuwò:
Do gbe ɖa be Mawu nàdo ŋusẽ wò nànɔ te ɖe enu.
Àkpɔ “Mawu fe ŋutifafa, si foa susu ɖe sia ɖe ta” eye wòaɖe wò dzimaɖitsitsiwo dzi akpɔtɔ ahalé wò ɖe te.—Filipitɔwo 4:6, 7.
Na dzi nanɔ dzɔwòm.
Biblia gblɔ be: “Dzi kpɔdzidzɔ nana lãme hayana, ke gbɔgbɔ xanu nana fuwo funa kplakplakpla.” (Lododowo 17:22) Megatsɔ nya sia nya nya vevii akpa o, elabena esia ana dzi nadzɔ wò le ɣeyiɣi sesẽwo me, eye akpɔ ŋusẽ nyui ɖe wò lãmesẽ hã dzi.
Kpɔ mɔ na nu siwo le etsɔme. Ne mɔkpɔkpɔ nyuiwo le asiwò la, ana dzi nadzɔ wò togbɔ be dɔ mavɔleameŋuwo anɔ fu ɖem na wò hã. (Romatɔwo 12:12)
Biblia gblɔ ɖi be le etsɔme la, “duametɔ aɖeke magblɔ be, yele dɔ lém o.” (Yesaya 33:24)Ɣemaɣi la, Mawu ada dɔ mavɔleameŋu siwo ɖɔktawo mete ŋu le ta kpɔm na egbea o la.
Le kpɔɖeŋu me, Biblia fo nu tso ale si ame tsitsiwo agbugbɔ aɖo wofe sɔhɛmenɔɣiwo me la ŋu ale: “Ekema dzo aɖo efe lãme abe ɖekakpui ene, eye wòagaɖo efe ɖekakpuiŋkekewo me.”—Hiob 33:25.
De dzesii: Togbɔ be Yehowa Ðasefowo lɔ̃ ɖe edzi be Mawu kpena ɖe yewo ŋu hã la, wonaa ɖɔktawo wɔa atike na wo ne wole dɔ mavɔleameŋu lém. (Marko 2:17) Ke hã, míekafua dɔdamɔnu aɖe koŋ be eyae nyo wu o; míesusu be ekpo ɖe ame sia ame ŋutɔ gbɔ be wòatso nya me le dɔdamɔnu si woazã nɛ la ŋu.


text:
Míekpena Ðe Míafe Nutoa Me Tɔwo Ŋu
Ele Kpekpem Ðe Sɔhɛwo Ŋu Wole Te Nɔm Ðe Ŋutasẽlawo Nu Le Suku
Ƒe-ewo-vi Hugo xɔ Diana Nunana le ale si wòkpena ɖe amewo ŋu be woanɔ te ɖe ŋutasẽlawo nu ta. Aleke ɖevi sia wɔ zu ame si kpena ɖe amewo ŋu wonɔa te ɖe ŋutasẽlawo nu?
Yehowa Ðasefowo Le Kpekpem Ðe Sukuviwo Ŋu Le Thailand
Yehowa Ðasefo siwo le Thailand dze dɔ tɔxɛ aɖe gɔme be woatsɔ akpe ɖe sukuvi siwo le du ma me ŋu woakpɔ dzidzedze le suku. Nya kawoe sukumegãwo, nufialawo kple dzilawo gblɔ?
Wokafu Yehowa Ðasefowo Le Hungary Ðe Kpekpeɖeŋunadɔ Siwo Wowɔ Le Tɔɖɔɖɔ Aɖe Me Ta
Danube tɔsisia ɖɔ gbagba le Hungary, meɖɔ alea kpɔ o. Yehowa Ðasefowo kpɔ gome le ɖoɖo si dumegãwo wɔ be woatsɔ axe mɔ ɖe tɔsisia nu la me.
Dzotsila Si Mele Dɔ Me O Ðe Amewo Ƒe Agbe
Dzotsilawo fe amegã Serge Gerardin, si nye Yehowa Ðasefo le France wɔ kaba ɖe ame siwo dze afɔku fe agbe.
Wode Bubu Yehowa Ðasefowo Ŋu Le Esi Wokpena Ðe Gamenɔlawo Ŋu Ta
Kpekpeɖeŋu gã kae Yehowa Ðasefowo naa gamenɔla siwo le Australia fe amedzrowo fe gaxɔ gãtɔwo dometɔ ɖeka me?
JW.ORG Le Amewo Ƒe Agbenɔnɔ Trɔm
Ame fomevi vovovowo gblɔ ale si Biblia me aɖaŋuɖoɖo aɖe koŋ si le jw.org le kpekpem ɖe wo ŋu be wofe agbenɔnɔ ga nyonyom ɖe edzi.
Biblia Ŋutinyawo Gbalẽa Va Ðo Sukuwo Me
Yehowa Ðasefowo fe agbalẽ si nye Nye Agbalẽ si Nye Biblia Ŋutinyawo si le Pangasinangbe me le kpekpem ɖe sukuvi akpeakpewo ŋu le Philippines. Aleke?


text:
NYATI SI LE AKPAA DZI | NU KA TAE VƆ̃ DZƆNA ÐE AME NYUIWO DZI?
Nu Si Mawu Awɔ Tso Fukpekpe Ŋu
Biblia gblɔ nu si Yehowa kple Via, Yesu Kristo, awɔ tso fukpekpe siwo Satana Abosam he va amefomea dzi ŋu la na mí eme kɔ nyuie. Biblia gblɔ be: ‘Susu si ta woɖe [Yesu] Mawu fe Vi la ɖe goe nye be, wòagblẽ Abosam fe dɔwɔwɔwo me.’ (1 Yohanes 3:8) Woaɖe fifi nuɖoanyi sia si me ŋukeklẽ, fuléle, kple nu vɔ̃ɖi wɔwɔ xɔ afe ɖo la ɖa keŋkeŋ. Yesu gblɔe ɖi be ‘woava ɖe’ Satana Abosam, si nye “xexe sia dzi ɖula la ɖa.” (Yohanes 12:31) Ne woɖe Satana ɖa alea vɔ la, woaɖo xexe yeye si me dzɔdzɔenyenye anɔ la anyi, eye ŋutifafa axɔ afe ɖe anyigba dzi.
Ke ame siwo gbe gbidii be yewomatrɔ le yewofe mɔ vɔ̃wo dzi o eye wogakpɔtɔ le nu vɔ̃ɖi wɔwɔ dzi ya ɖe? De ŋugble le ŋugbedodo sia si me kɔ nyuie la ŋu kpɔ: “Nutefewɔlawo anɔ anyigba la dzi, eye ame maɖifɔwo asusɔ ɖe edzi; ke woatsrɔ̃ ame vɔ̃ɖiwo ɖa le anyigba dzi, eye woaho ame maɖianukwarewo ɖa le edzi.” (Lododowo 2:21, 22) Ame vɔ̃ɖiwo fe nu gbegblẽ wɔwɔwo nu ayi keŋkeŋ. Le ŋutifafa fe ɣeyiɣi ma me la, woana amegbetɔ toɖolawo navo tso blibomademade si fe dome wonyi la me vivivi.
Nu kae Mawu awɔ be nu vɔ̃ɖi wɔwɔ manɔ xexe yeye ma me kura o? Menye ɖe wòle tiatiawɔwɔ fe ablɔɖea xɔ ge le mía si ahana míanɔ abe mɔ̃ siwo mebua tame o la ene o. Ke boŋ afia efe mɔwo amegbetɔ toɖolawo, eye wòakpe ɖe wo ŋu woaɖe asi le tamesusu kple nuwɔna gbegblẽwo ŋu keŋkeŋ.
Mawu aɖe nu siwo katã hea fukpekpe vanɛ la ɖa
Nu kae Mawu awɔ tso afɔku siwo ɖina ɖe ame la ŋu? Edo ŋugbe be yefe Fiaɖufea ava ɖu anyigba bliboa dzi kpuie. Ame si Mawu tia be wòanye Fiaɖufe ma fe Fia ye nye Yesu Kristo, si si ŋusẽ le be wòada dɔ na dɔnɔwo. (Mateo 14:14) Ŋusẽ le Yesu si hã be wòaxe mɔ ɖe dzɔdzɔmefɔkuwo nu. (Marko 4:35-41) Le esia ta, fukpekpe siwo ‘nuɖiɖeamewo’ hena vaa mía dzi la nu ayi. (Nyagblɔla 9:11) Vɔ̃ aɖeke magadzɔ ɖe amefomea dzi le Kristo fe dziɖuɖua te o.
Ke ame miliɔn geɖe siwo bu wofe agbe dzodzro le afɔku dziŋɔwo me ya ɖe? Esi wòsusɔ vie ne Yesu nafɔ exɔlɔ̃ Lazaro ɖe tsitre la, egblɔ be: “Nyee nye tsitretsitsi la kple agbe la.” (Yohanes 11:25) Ɛ̃, ŋusẽ le Yesu si be wòafɔ ame siwo ku la ɖe tsitre!
Ne edzro wò be yeanɔ agbe le xexe si me vɔ̃ magadzɔ ɖe ame nyuiwo dzi le o me la, ekema ɖe manyo be nàsrɔ̃ nu tso Mawu vavã la kple efe tameɖoɖo ŋu le Biblia me oa? Adzɔ dzi na Yehowa Ðasefo siwo le miafe nutoa me la be yewoakpe ɖe ŋuwò nàwɔ esia. Míele dzi dem fo na wò be nàte ɖe wo dometɔ siwo le miafe nutoa me ŋu alo nàŋlɔ agbalẽ na magazine sia talawo.


text:
Àdi be yease nyati sia le gbe sia mea, %%?
Ɛ̃
Ao
Internet Dzi Biblia
ŊƆŊLƆ KƆKƆEAWO—XEXE YEYE GƆMEƉEƉE
Àdi be yease nyati sia le gbe sia mea, %%?
Ɛ̃
Ao
-
Nyaŋuɖoɖo fafɛ tsia dziku nu (1)
-
Yehowa fe ŋku le afi sia afi (3)
-
Ame dzɔdzɔewo fe gbedodoɖa dzea Mawu ŋu (8)
-
Tameɖoɖowo tsia akpo dzi ne adaŋudede meli o (22)
-
Bu tame hafi nàɖo nya ŋu (28)
15 Nyaŋuɖoɖo fafɛ tsia dziku nu,+
Ke gbedaɖeamegbɔ nana dɔmedzoe flana.+
2 Nunyala fe aɖe wɔa sidzedze ŋu dɔ nyuie,+
Ke bometsitsi dona le bometsilawo nu gbẽgbẽgbẽ.
3 Yehowa fe ŋku le afi sia afi,
Eléa ŋku ɖe ame vlowo kple ame nyuiwo siaa ŋu.+
4 Aɖe fafɛ la, agbeti wònye,+
Ke nya totro nana mɔkpɔkpɔ buna ɖe ame.
5 Bometsila doa vlo fofoa fe amehehe,+
Ke aɖaŋudzela lɔ̃na xɔa ɖɔɖɔɖo.+
6 Kesinɔnu bɔ ɖe ame dzɔdzɔe fe afe me,
Ke nu si su ame vɔ̃ɖi si hea xaxa vaa edzi.+
7 Nunyalawo fe nuyiwo kakaa sidzedze,+
Ke bometsilawo fe dzi ya mele alea o.+
8 Ame vɔ̃ɖiwo fe vɔsa nye ŋunyɔ na Yehowa,+
Ke ame dzɔdzɔewo fe gbedodoɖa dzea Eŋu.+
9 Ame vɔ̃ɖi fe zɔzɔme nye ŋunyɔ na Yehowa,+
Ke ame si tia dzɔdzɔenyenye yome lae wòlɔ̃na.+
10 Amehehe tena ɖe ame si gblẽ mɔ la ɖi dzi,+
Ke ame sia ame si lé fu mokaname la aku.+
11 Tsiẽfe kple tsɔtsrɔ̃fe gɔ̃ hã le nuvo le Yehowa ŋkume.+
Ʋuu keke wòahayi amegbetɔviwo fe dzi nye ge!+
12 Fewuɖula melɔ̃a ame si ɖɔnɛ ɖo o.+
Media aɖaŋuɖoɖo le nunyalawo gbɔ o.+
13 Dzi kpɔdzidzɔ nana mo kɔna,
Ke dzi si le veve sem nana nu tea ame fe gbɔgbɔ ŋu.+
14 Dzi senugɔme dia sidzedze yome mɔ,+
Ke movidzɔdzɔ zu nuɖuɖu na bometsilawo fe nu.+
15 Ame si le fu kpem la fe ŋkekewo katã nye vɔ̃,+
Ke ame si fe dzi le dzidzɔ kpɔm la tua aglo ɣesiaɣi.+
16 Nu ʋɛ fe amesinɔnɔ si ŋu Yehowa vɔvɔ̃ kpe ɖo la+
Nyo wu kesinɔnu geɖe si ŋu dzimaɖeɖi kpe ɖo.+
17 Ama agba ɖeka si ŋu lɔlɔ̃ kpe ɖo+ la
Nyo wu nyitsu dami si ŋu fuléle kpe ɖo.+
18 Dɔmedzoetɔ dɔa avu,+
Ke dzigbɔɖitɔ tsia dzre nu.+
19 Kuviatɔ fe mɔ le abe ŋùkpɔ ene,+
Ke ame dzɔdzɔe fe tofe le abe mɔ tata sɔsɔe ene.+
20 Vi nyanu doa dzidzɔ na fofoa,+
Ke bometsila doa vlo dadaa.+
21 Ame si si tagbɔ mele o la, eya nue bometsitsi vivina,+
Ke nugɔmesela léa efe mɔ tsɔna tẽe.+
22 Afi si adaŋudede mele o la, tameɖoɖowo tsia akpo dzi,
Ke afi si aɖaŋuɖola geɖewo le la, nuwo dzea edzi.+
23 Ame fe nyaŋuɖoɖo nyuie nana wòkpɔa dzidzɔ,+
Eye nya si wogblɔ ɖe egblɔɣi la vivina loo!+
24 Agbemɔ ɖo ta dzi na ame si dze nunya,+
Ne wòafo asa na Tsiẽfe le anyigba tume.+
25 Yehowa agbã dadala fe afe gudugudu,+
Ke ana ahosi fe lifo nanɔ anyi pɛpɛpɛ.+
26 Ame vɔ̃ɖiwo fe tame vɔ̃ ɖoɖo nye ŋunyɔ na Yehowa,+
Ke nya dzetowo le dzadzɛ le eŋkume.+
27 Ame si le viɖe madzɔmadzɔ yome la dea eya ŋutɔ femetɔwo xaxa me,+
Ke ame si tsria zãnuxɔxɔ lae anɔ agbe.+
28 Ame dzɔdzɔe fe dzi bua tame hafi ɖoa nya ŋu,+
Ke nya vlowo dona le ame vɔ̃ɖiwo nu gbẽgbẽgbẽ.
29 Yehowa le adzɔge ʋĩi tso ame vɔ̃ɖiwo gbɔ,
Ke esea ame dzɔdzɔewo fe gbedodoɖa.+
30 Ne ŋku dzi kɔ la, dzi kpɔa dzidzɔ;
Eye nya nyui dea agbe fuwo me.+
31 Ame si sea mokaname si hea agbe vanɛ la,
Akpɔ nɔfe le nunyalawo dome.+
32 Ame si doa toku amehehe doa vlo efe agbe,+
Ke ame sia ame si xɔa mokaname la, gɔmesese sua esi.+
33 Yehowa vɔvɔ̃ nye amehehe si nana wodzea nunya,+
Eye ɖokuibɔbɔ doa ŋgɔ na bubu.+


text:
Ðe Miesusui Be Miawo Koe Akpɔ Ðeɖea?
Ao. Mɔnukpɔkpɔ asu ame miliɔn geɖe siwo nɔ agbe fe alafa geɖe siwo va yi, siwo menye Yehowa Ðasefowo o la hã si be woakpɔ ɖeɖe.
Biblia gblɔ be “tsitretsitsi li na ame dzɔdzɔewo kple ame madzɔmadzɔwo siaa” le xexe yeye si ŋugbe Mawu do la me. (Dɔwɔwɔwo 24: Tsɔ kpe ɖe eŋu la, ame siwo le agbe egbea dometɔ geɖe ate ŋu ava dze mawusubɔsubɔ gɔme, eye woawo hã woakpɔ agbe. Ke hã, menye míawoe atso nya me le ame si atsi agbe kple ame si matsi agbe o la ŋu o. Yesu ɖeɖe koe wode dɔ sia asi na.


text:
MARCH 6, 2015
MOZAMBIQUE
Ðasefowo Tsɔ Ʋu kple Yameʋu Lɔ Kpekpeɖeŋunanuwo Yi Na Ame Siwo Ŋu Tsiɖɔɖɔ Gblẽ Nu Le Le Mozambique
MAPUTO, Mozambique—Tsi gã aɖe si tɔgbi mebɔ o la dza kwasiɖa geɖe le December va se ɖe January fe domedome le Mozambique fe nuto si woyɔna be Zambezia me, esia na tsi ɖe nutoa eye ame 158 fe agbe tsi eme. Yehowa Ðasefowo fe alɔdzedɔwɔfe si le Mozambique ka nya ta be nu vevi mewɔ Ðasefo aɖeke o eye wo dometɔ aɖeke hã meku o. Ke hã, tsiɖɔɖɔa gblẽ wofe tadeagufe si woyɔna be Fiaɖufe Akpa eve kple Ðasefowo fe afe 225 dome.
Ðasefowo ɖo kpekpeɖeŋunakɔmiti geɖewo be woakpe ɖe ame siwo ŋu tsiɖɔɖɔa gblẽ nu le la ŋu. Wona wofe hametɔwo va tsi wofe Fiaɖufe Akpata aɖewo me gbɔ eye womaa nuɖuɖu hã le Akpata siawo me. Tsiɖɔɖɔa gblẽ tɔdzisasrã siwo dzi wotona yia Chire, si nye du aɖe si dzidzi kilometa 1,500 tso Maputo gbɔ la dome. Esia wɔe be Ðasefo 1,300 tso abo. Dukɔa fe Yameʋudzefe Ƒe Dɔdzikpɔfea ɖe mɔ na Ðasefoawo be woate ŋu atsɔ yameʋu si woyɔna be helikɔpta alɔ kpekpeɖeŋunanu siwo wu tɔn 17 ayi na ame siwo ŋu tsiɖɔɖɔa gblẽ nu le.
Alberto Libombo si nye Yehowa Ðasefowo fe nyanuɖela le Mozambique gblɔ be: “Ale si míafe hametɔwo le asi kpem ɖe kpekpeɖeŋunadɔ si wɔm míele ŋu dɔmenyotɔe la ɖe dzesi ŋutɔ. Alɔdzedɔwɔfe si le Mozambique yi edzi le nuɖuɖuwo lɔm le yiyim na ame siwo hiã tu, wole afewo dzram ɖo hele bubuwo tum. Míayi edzi awɔ nu sia nu si míate ŋui atsɔ Biblia me nyawo anɔ akɔ fam na ame siwo ŋu tsiɖɔɖɔa gblẽ nu le ahanɔ kpekpeɖeŋu bubuwo nam wo.”
Wofe Kadodowo:
Xexea Me Godoo: J. R. Brown, Office of Public Information, tel. +1 718 560 5000
Mozambique: Alberto Libombo, tel. +258 21 450 500


text:
Ŋutinya 14: Mawu Do Abraham fe Xɔse Kpɔ
ÈKPƆ nusi wɔm Abraham le le afisia? Elé hɛ ɖe asi, eye ewɔ abe ɖe wòle via wu ge ene. Nukatae wòle be wòawui ya? Gbã la, na míakpɔ alesi Abraham kple Sara wɔ va dzi wo vi ŋutsuvi lae ɖa.
Ðo ŋku edzi be Mawue do ŋugbe na wo be woadzi vi. Gake ema dze abe nusi manya wɔ o ene, elabena Abraham kple Sara wotsi ku amegã kple nyagã. Gake Abraham xɔ edzi se be Mawu ate ŋu awɔ nusi dze abe nu manyawɔ ene la. Eyata nukae va dzɔ?
Ƒe ɖeka blibo va yi tso esime Mawu do ŋugbe la. Emegbe esi Abraham tsi xɔ fe 100, eye Sara xɔ fe 90 la, wodzi ŋutsuvi aɖe, si wona ŋkɔe be Isak. Mawu wɔ efe ŋugbedodoa dzi!
Gake esi Isak tsi nyuie la, Yehowa do Abraham fe xɔse kpɔ. Eyɔe be: ‘Abraham!’ Eye Abraham ɖo ŋu bena: ‘Nyee nye si!’ Tete Mawu gblɔ bena: ‘Kplɔ viwò, wò tenuvi ɖeka kolia, Isak la, yi ɖe to aɖe, si mafia wò la dzi. Wu viwòa le afima, eye nàtsɔe asa vɔe.’
Nya mawo na Abraham lé blanui ale gbegbe, elabena Abraham lɔ̃a via vevie ŋutɔ. Ke ɖo ŋku edzi bena, Mawu do ŋugbe be Abraham fe viwoe anɔ Kanaan-nyigba la dzi. Gake aleke ema ate ŋu ava emee nenye be Isak ku? Abraham mese egɔme o, gake eɖo to Mawu.
Esi Abraham ɖo toa gbɔ la, ebla Isak hekɔe mlɔ vɔsamlekpui si wòɖi la dzi. Emegbe etsɔ hɛ be yeawu viaŋutsu lae. Gake le aɖabafofo ma tututu dzi la, Mawu fe dɔla yɔe be: ‘Abraham, Abraham!’ Eye Abraham tɔ bena: ‘Nyee nye si!’
Mawu gblɔ be: ‘Megawɔ nuvevi aɖeke ɖevia o. Fifia medze sii be èxɔ dzinye se, elabena mète viwòŋutsuvi ɖeka kolia lam o.’
Xɔse triakɔ kae nye si le Abraham si ɖe Mawu ŋu! Exɔe se be naneke mesesẽ na Yehowa o, eye be Yehowa ate ŋu afɔ Isak ɖe tsitre tso ame kukuwo dome kura gɔ̃ hã. Gake menye Mawu fe didi ŋutɔŋutɔe wònye be Abraham nawu Isak o. Eyata Mawu na ave aɖe, si te ɖe afima la fe ka ɖe agbo aɖe, eye Mawu gblɔ na Abraham be wòatsɔe asa vɔe ɖe via tefe.
Mose I, 21:1-7; 22:1-18.
Nyabiabiawo
- Ŋugbe kae Mawu do na Abraham, eye aleke Mawu wɔ efe ŋugbedodoa dzii?
- Abe alesi wòdze le nɔnɔmetataa me ene la, aleke Mawu do Abraham fe xɔse kpɔe?
- Nukae Abraham wɔ, togbɔ be mese nusitae Mawu de sea nɛ gɔme o hã?
- Nukae dzɔ esime Abraham tsɔ hɛ be yeawu viaŋutsu lae?
- Aleke gbegbe Abraham fe Mawu dzixɔse sẽŋui?
- Nukae Mawu na Abraham be wòatsɔ asa vɔe, eye aleke wòwɔe?
Nyabiabia bubuwo
- Xlẽ Mose I, 21:1-7.
Nukatae Abraham tso aʋa na via le ŋkeke enyiagbe? (Mose I, 17:10-12; 21:4)
- Xlẽ Mose I, 22:1-18.
Aleke Isak bɔbɔ na fofoa Abraham, eye aleke esia nye nudzɔdzɔ aɖe si ŋu gɔmesese gã aɖe le si ava dzɔ la fe kpɔɖeŋui? (Mose I, 22:7-9; Kor. I, 5:7; Fil. 2:8, 9)


text:
Ŋutinya 15: Lot Srɔ̃ Kpɔ Megbe
LOT kple efe fomea kpakple Abraham wonɔ anyi ɖekae le Kanaan-nyigba la dzi. Gbeɖeka Abraham gblɔ na Lot bena: ‘Anyigba mesɔ gbɔ ɖe afisia na míafe lãwo katã o. Taflatse, na míaklã. Ne èyi ɖe akpa ɖeka la, mayi ɖe akpa kemɛ.’
Lot tsa ŋku le anyigba la dzi. Ekpɔ dua fe akpa aɖe, si nyo ŋutɔ, afisi tsi kple gbe gbogbo aɖe le na efe lãwo. Afisia nye Yordan-nutowo me. Eyata Lot kplɔ efe fomea kple lãwo yi afimae. Mlɔeba la, wova tso afe ɖe Sodom-du la me.
Amesiwo nɔ Sodom la gblẽ ŋutɔ. Esia ɖe fu na Lot, elabena ame nyui wònye. Eɖe fu na Mawu hã. Mlɔeba la, Mawu dɔ mawudɔla eve ɖo ɖa be woaxlɔ̃ nu Lot bena, yele Sodom, kple Gomora-du, si te ɖe eŋu tsrɔ̃ ge le wofe nu vlo wɔwɔ ta.
Mawudɔlaawo gblɔ na Lot bena: ‘Wɔ kaba! Kplɔ srɔ̃wò kple viwònyɔnu eveawo, eye miado go le afisia!’ Lot kple efe fomea meʋã ɖe dzodzo ŋu kabakaba o, eyata mawudɔlawo lé wofe alɔnu hekplɔ wo do goe tso dua me. Tete mawudɔlawo dometɔ ɖeka gblɔ bena: ‘Misi, miaɖe miafe agbe! Migakpɔ megbe o. Misi yi ɖe toawo dzi be miagaku o.’
Lot kple vianyɔnuawo ɖo to hesi do go le Sodom. Wometɔ aɖabafofo ɖeka hã o, eye womekpɔ megbe hã o. Gake Lot srɔ̃ gbe toɖoɖo. Esi woɖe Sodom ɖe megbe vie la, nyɔnua tɔ henye kɔ kpɔ megbe. Tete Lot srɔ̃ trɔ zu dzekɔ. Èkpɔe le nɔnɔmetata la mea?
Míate ŋu asrɔ̃ nu nyui aɖe tso esia me. Efia mí bena, Mawu ɖea amesiwo ɖoa toe la, gake amesiwo meɖoa toe o la abu wofe agbe.
Mose I, 13:5-13; 18:20-33; 19:1-29; Luka 17:28-32; Petro II, 2:6-8.
Nyabiabiawo
- Nukatae Abraham kple Lot dome klã?
- Nukatae Lot tiae be yeanɔ Sodom ɖo?
- Aleke amesiwo nɔ Sodom la nɔ?
- Nuxlɔ̃ame kae mawudɔla eve na Lot?
- Nukatae Lot srɔ̃ trɔ zu dzekɔ?
- Nukae míate ŋu asrɔ̃ tso nusi dzɔ ɖe Lot srɔ̃ dzi me?
Nyabiabia bubuwo
- Xlẽ Mose I, 13:5-13.
Le ame nɔewo dome kuxiwo gbɔ kpɔkpɔ gome la, nukae míate ŋu asrɔ̃ tso Abraham gbɔ? (Mose I, 13:8, 9; Rom. 12:10; Fil. 2:3, 4)
- Xlẽ Mose I, 18:20-33.
Aleke alesi Yehowa wɔ nu kple Abraham na míeka ɖe edzi be Yehowa kple Yesu adrɔ̃ ʋɔnu dzɔdzɔe? (Mose I, 18:25, 26; Mat. 25:31-33)
- Xlẽ Mose I, 19:1-29.
Nukae Biblia me nuŋlɔɖi sia ɖe fia le alesi Mawu bua ŋutsu kple ŋutsu alo nyɔnu kple nyɔnu fe gbɔdɔdɔ ŋuti? (Mose I, 19:5, 13; Mose III, 20:13)
Vovototo kae míekpɔ le alesi Lot kple Abraham wɔ nu ɖe Mawu fe mɔfiafia nu me, eye nukae míate ŋu asrɔ̃ tso esia me? (Mose I, 19:15, 16, 19, 20; 22:3)
- Xlẽ Luka 17:28-32.
Dzi fe nɔnɔme kae nɔ Lot srɔ̃ si ku ɖe ŋutilãmenuwo ŋu, eye aleke esia nye nuxlɔ̃ame na míi? (Luka 12:15; 17:31, 32; Mat. 6:19-21, 25)
- Xlẽ Petro II, 2:6-8.
Nɔnɔme kae wòle be wòanɔ mía si ɖe xexe mavɔ̃mawu sia si me míele la ŋu ne míedi be míasrɔ̃ Lot? (Xez. 9:4; Yoh. I, 2:15-17)


text:
JW Library
JW Library nye Yehowa Ðasefowo fe dɔwɔnu. Biblia vovovowo, agbalẽwo kple agbalẽ gbadzawo hã le edzi hena nusɔsrɔ̃.
Biblia Ƒe Ŋudɔwɔnuwo
Tia Biblia vovovo adeawo dometɔ ɖeka.
Zi mawunyakpukpui aɖe dzi ne nàkpɔ ale si Biblia vovovoawo ɖe egɔmee.
Zi etenuŋɔŋlɔwo kple titinanuŋɔŋlɔwo fe dzesiwo dzi nàkpɔ nu siwo ŋuti woku ɖo.
Agbalẽwo Ʋuʋu
Li asi agbalẽ si me nèlea dzi yi miame alo ɖusime be wòaʋu agbalẽa fe akpa bubuwo na wò kaba.
Zã axaléɖinua nàtsɔ alé mawunyakpukpui alo ta si xlẽm nèle la ɖi ale be nàte ŋu ake ɖe eŋu kaba ne èdi be yeayi nuxexlẽa dzi ɣebubuɣi.
Yi afi si nye Esiwo Nèʋu ne nàkpɔ nu siwo nèʋu va yi la kaba.
Zã nudidi fe mɔnua nàtsɔ adi nyawo kple nyagbewo le agbalẽ si nèʋu la me.
Nu Siwo Gbɔna Kpuie
Àte ŋu awɔ agbalẽwo, magazinewo kple agbalẽ gbadzawo fe kɔpi le gbe geɖe me.
Àte ŋu ade ama nyawo le agbalẽwo me ahawɔ nuŋlɔɖiwo ne èle nu srɔ̃m.


text:
Biblia Ƒe Nufiafiawo
Biblia ɖo aɖaŋu nyuitɔwo kekeake ku ɖe agbemekuxi sesẽtɔwo ŋu. Ƒe alafa geɖe siwo va yi ɖo kpe edzi be efe aɖaŋuɖoɖowo ɖea vi ŋutɔ. Le akpa sia la, àkpɔ ale si gbegbe Biblia ɖea vi na míi.—2 Timoteo 3:16, 17.
Nyati Siwo Wodo Bobloe
Nya Kae Biblia Gblɔ Tso Easter (Pâques) Ŋu?
Xlẽ nu tso Easter-kɔnu 5 aɖewo ŋu.
Nu Ka Tae Wòle Be Míaɖo Ŋku Yesu Ƒe Kua Dzi?
Ne wole Yesu fe ku fe ŋkuɖodziwɔnaa wɔm la, ame kawoe dze aɖu abolo la ahano wain la?
Ðe Wòle Be Míasubɔ Nɔnɔmewɔwɔwoa?
Aleke Mawu sena le eɖokui me ne míezã nɔnɔmetatawo kple legbawo le esubɔsubɔ me?
Kpekpeɖeŋu Na Ƒomea
SRƆ̃TƆWO
Nuwɔwɔ Kple Towò Kple Lɔ̃xowò
Nu etɔ̃ aɖewo ate ŋu akpe ɖe ŋuwò ale be wò kple srɔ̃wò dzilawo dome kuxiwo made masɔmasɔwo mia dome o.
DZILAWO
Ale Si Miahe Mia Viwo
Menye tohehe alo sedede koe ɖeviwo hehe lɔ ɖe eme o.
SƆHƐWO
Nya Siwo Sɔhɛwo Gblɔ Tso Gbɔdɔnuwɔnawo Tsɔtsɔ Ðe Fu Na Ame Ŋu
Se nya siwo sɔhɛ atɔ̃ aɖewo gblɔ tso gbɔdɔnuwɔnawo tsɔtsɔ ɖe fu na ame kple nu siwo woawɔ ne wodo mo ɖa la ŋu.
ƉEVIWO
Nɔ Dzadzɛe
Yehowa ɖo nu sia nu ɖe ɖoɖo nu. Kpɔ ale si wò hã nàwɔ anɔ dzadzɛe ɖa!


text:
Akpa 1: Xexemewɔwɔ Vaseɖe Tsiɖɔɖɔ Dzi
Afikae dzifo kple anyigba dzɔ tso? Aleke ɣe, ɣleti kple ɣletiviwo, kpakple nu geɖe, siwo le anyigba dzi la wɔ va dzɔ? Biblia la na ŋuɖoɖo vavãtɔ esime wògblɔ be Mawue wɔ wo. Eyata míafe agbalẽa dze egɔme kple Biblia fe ŋutinya, siwo tso nuwo wɔwɔ ŋuti.
Míese be Mawu fe nuwɔwɔ gbãtɔwo nye gbɔgbɔmemewo; wole abe eya ŋutɔ ene. Wonye mawudɔlawo. Gake wowɔ anyigba la na amesiwo le abe míawo ene. Eyata Mawue wɔ ŋutsu kple nyɔnu, siwo fe ŋkɔwoe nye Adam kple Xawa, eye wòda wo ɖe abɔ nyui aɖe me. Gake womeɖo to Mawu o eye wobu agbe, si woayi edzi anɔ la fe gomekpɔkpɔ.
Le yi katã me la, tso Adam wɔwɔ dzi vaseɖe Tsiɖɔɖɔ gã la dzi la nye fe 1,656. Ame gblẽku geɖewo nɔ anyi le ɣeyiɣi sia me. Gbɔgbɔmeme, siwo womekpɔna kple ŋku o, Satana kple efe dɔla vɔ̃ɖiwo, nɔ dzifo. Kain kple ame gblẽku bubu geɖewo nɔ anyigba la dzi, kple ŋutsu sesẽ tɔxɛ aɖewo hã. Gake ame nyuiwo hã nɔ anyigba la dzi—Habel, Henox kple Noa. Le Akpa GBÃTƆ sia me la, míaxlẽ nu tso amesiawo kple nudzɔdzɔ siawo katã ŋuti.


text:
Videowo Le JW.ORG
Di videowo le míafe nyatakakadzraɖofea le wofe tanyawo nu. Kpɔ video siwo wotu ɖe Biblia dzi hena fomewo, sɔhɛwo kple ɖeviwo alo wɔ wofe kɔpi. Video siwo fo nu tso Yehowa Ðasefowo ŋu hã dometɔ geɖewo li.
Ame Kae Nye Mawu?
Ðe Ŋkɔ Le Mawu Sia?
Bubuŋkɔ geɖe le Mawu si, wo dometɔ aɖewoe nye Ŋusẽkatãtɔ, Wɔla kple Afetɔ. Video sia ɖee fia be Mawu fe ŋkɔ ŋutɔŋutɔ dze le Biblia me zi 7,000 kple edzivɔwo.
NYE YEHOWA XƆLƆ̃
“Miɖɔe Kpɔ, Eye Miakpɔe Be Yehowa Ƒe Dɔme Nyo” (Hadzidzi 95)
Srɔ̃ hadzidzi sia me nyawo eye nàdzi na ɣeyiɣiawo katã fe subɔla aɖe.
NYA SIWO HAWÒTIWO GBLƆ
Nya Siwo Sɔhɛwo Gblɔ Tso Gbɔdɔnuwɔnawo Tsɔtsɔ Ðe Fu Na Ame Ŋu
Se nya siwo sɔhɛ atɔ̃ aɖewo gblɔ tso gbɔdɔnuwɔnawo tsɔtsɔ ɖe fu na ame kple nu siwo woawɔ ne wodo mo ɖa la ŋu.
NYA SIWO HAWÒTIWO GBLƆ
Nya Siwo Sɔhɛwo Gblɔ Tso Asitelefon Ŋu
Asitelefon wɔa akpa vevi aɖe le sɔhɛ geɖewo fe hadomegbenɔnɔ me. Vi kawoe asitelefon ɖena? Afɔku kawoe le ezazã me?
NYE YEHOWA XƆLƆ̃
Mèganye Ŋɔkula O
Kpɔ ale si fefenu geɖe va su Kaleb kple Sofia si esi womekua ŋɔ wo nɔewo o la ɖa.
NYE YEHOWA XƆLƆ̃
Kaleb Kple Sofia Ði Tsa Yi Betel
Wɔ ɖeka kple Kaleb kple Sofia miakpɔ foto siwo woɖe esi woɖi tsa yi Betel. Dɔ kawoe wowɔna le afi sia?
NUTATA ƑE VIDEOWO
Zã Internet Dzi Hahokadofewo Nunyatɔe
Àte ŋu ase vivi na dzeɖoɖo kple xɔlɔ̃wòwo le internet dzi evɔ màde ɖokuiwò afɔku me o.
NYE YEHOWA XƆLƆ̃
Mina Míawɔ Dɔ Le Ðekawɔwɔ Me (Hadzidzi 53)
Kpɔ ale si mía nɔviwo le Kristotɔwo fe ɖekawɔwɔ ɖem fia le dukɔwo dome takpekpe aɖe me la ɖa.
NYA SIWO HAWÒTIWO GBLƆ
Sɔhɛwo Ƒo Nu Tso Ga Ŋu
Se aɖaŋu siwo hawòtiwo ɖo ku ɖe gazazã, edzadzraɖo kple ale si nàda asɔ le ganyawo gome ŋu la ɖa.
NYE YEHOWA XƆLƆ̃
Video Siwo Doa Dzidzɔ Na Ðeviwo
Yehowa Ðasefowo wɔa ɖeviwo fe video geɖewo be woakpe ɖe ɖeviwo ŋu woasrɔ̃ ale si woawɔ ɖe Biblia fe mɔfiamewo dzi. Kpɔ ale si wowɔa video siawoe la ɖa.


text:
Kpekpeɖeŋu Na Srɔ̃tɔwo Kple Dzilawo
“Ðe míate ŋu ato míafe fe gbãtɔ me ado dediea?” “Ke ne míafe dzeɖoɖowo zua nyahehe ɣesiaɣi ɖe, aleke míawɔ aɖu nɔnɔme sia dzi?” “Aleke mawɔ afia nu vinyewo tso gbɔdɔdɔ ŋu?” Nyabiase siwo srɔ̃tɔwo doa goe la ate ŋu asɔ gbɔ taŋtaŋ abe ale si ko aɖaŋu gbogbo siwo aɖaŋuɖola geɖeawo ɖona tso nya siawo ŋui ene.
Eɖanye afi ka tɔe nènye o kple nutefekpɔkpɔ kae su asiwò le agbe me o, àkpɔ aɖaŋuɖoɖo nyuiwo le Biblia me siwo akpe ɖe ŋuwò be wò srɔ̃fe naganyo wu eye nàhe viwòwo nyuie.


text:
Ŋutinya 75: Ŋutsuvi Ene le Babilon
FIA Nebukadnezar kplɔ Israel-vi agbalẽnyala nyuitɔwo katã yi ɖe Babilon. Emegbe la, fia la tia ɖekakpui dzeɖekɛ, siwo zã wu ɖesiaɖe la le wo dome. Wo dometɔ enee nye ɖekakpui, siwo kpɔm nèle le afisia. Ðekae nye Daniel, eye Babiloniatɔwo yɔa etɔ̃ mamlɛawo be Sadrax, Mesax kple Abed-Nego.
Nebukadnezar ɖo be yeahe ɖekakpuiawo be woasubɔ le yefe fiasa me. Ne ehe wo hena fe etɔ̃ vɔ la, atia zazɛ̃tɔwo kekeake ɖeɖe be woakpe ɖe ye ŋu le nya sesẽwo me. Fia la di be ɖekakpuiawo fe lãme nasẽ nyuie le wofe hehe la me. Eyata ede se be yefe subɔlawo natsɔ nuɖuɖu dami kple wein, si wotsɔna vɛ na ye kple yefe fomea la ke na ɖekakpuiawo katã.
Kpɔ ɖekakpui Daniel ɖa. Ènya nya, si gblɔm wòle na Nebukadnezar subɔlawo fe amegã Aspenaz mahã? Daniel le gbɔgblɔm nɛ be yemedi be yeaɖu fia fe nu damiawo o. Gake nya la ɖe fu na Aspenaz. Egblɔ be: ‘Fia lae tia nusi wòle be miaɖu ahano la. Eyata ne miafe lãme mesẽ abe ɖekakpui bubuawo tɔ ene o la, awum.’
Eye Daniel yi dzikpɔla, si Aspenaz ɖo eya kple exɔlɔ̃ etɔ̃awo nu la gbɔ gblɔ nɛ bena: ‘Taflatse do mí kpɔ hena ŋkeke 10. Na amagbewo mí míaɖu, kple tsi, si míano. Emegbe nàtsɔ mí asɔ kple ɖekakpui bubu, siwo le fia fe nu ɖum la be amekawoe anya kpɔ wu hã.’
Dzikpɔla la lɔ̃ ɖe edzi. Ke esi ŋkeke 10 la de la, Daniel kple exɔlɔ̃ etɔ̃awo fe lãme nya kpɔ wu ɖekakpui mamlɛawo katã. Eyata dzikpɔla la na woyi amagbeawo ɖuɖu dzi ɖe nusi fia na wo la tefe.
Ƒe etɔ̃a megbe la, wokplɔ ɖekakpuiawo katã yi Nebukadnezar gbɔe. Esi fia la fo nu na wo katã vɔ la, ekpɔ be Daniel kple exɔlɔ̃ etɔ̃wo zã wu amesiame. Eyata exɔ wo be woakpe ɖe ye ŋu le fiasa la me. Eye ne fia la bia nya alo de nya sesẽwo asi na Daniel, Sadrax, Mesax kple Abed-Nego la, wosea egɔme zi 10 wu efe nunɔla kple nunyala ɖesiaɖe.
Daniel 1:1-21.
Nyabiabiawo
- Ŋutsuvi ene kawoe le nɔnɔmetata la me, eye nukatae wole Babilon ɖo?
- Ðoɖo kae Nebukadnezar wɔ ɖe ɖekakpui eneawo ŋu, eye se kae wòde na efe subɔlawo?
- Nukae Daniel bia ku ɖe woa kple exɔlɔ̃ etɔ̃awo fe nuɖuɖu kple nunono ŋu?
- Esi Daniel kple exɔlɔ̃ etɔ̃awo ɖu amagbewo ŋkeke ewo megbe la, aleke wofe nɔnɔme nɔ ne wotsɔe sɔ kple ɖekakpui bubuawo tɔ?
- Aleke Daniel kple exɔlɔ̃ etɔ̃awo wɔ va nɔ fia fe fiasa me, eye mɔ kawo nue wonyo wu nunɔlawo kple nunyalawo le?
Nyabiabia bubuwo
- Xlẽ Daniel 1:1-21.
Ne míedi be míanɔ te ɖe tetekpɔwo nu ahaɖu gbɔdzɔgbɔdzɔwo dzi la, agbagbadzedze ka tɔgbee hiã? (Dan. 1:8; Mose I, 39:7, 10; Gal. 6:9)
Mɔ kawo nue woate ŋu ate sɔhɛwo kpɔ alo afo nya ɖe wo nu le be woakpɔ gome le nusi ame aɖewo bu be wonye ‘nu nyuitɔwo kekeake’ me? (Dan. 1:8; Lod. 20:1; Kor. II, 6:17-7:1)
Nukae Biblia me nuŋlɔɖi si ku ɖe Hebrivi eneawo ŋu kpe ɖe mía ŋu míekpɔ dze sii le sidzedze si asu ame si le xexeame ŋu? (Dan. 1:20; Yes. 54:13; Kor. I, 3:18-20)


text:
Ŋutinya 98: Le Amito la Dzi
YESU enye si le Amito la dzi. Ame ene, siwo le egbɔ la nye efe apostolowo. Woawoe nye Andrea kple Petro siwo nye nɔviwo, kple Yakobo kple Yohanes, siwo hã nye nɔviwo la. Mawu fe gbedoxɔ, si le Yerusalem lae ma kpɔm nèle le adzɔge ɖaa.
Ŋkeke eve va yi tso esime Yesu do tedzivi yi ɖe Yerusalem. Braɖagbee wònye. Yesu ɖo gbedoxɔa me le ŋdi me. Nunɔlawo di be yewolé Yesu le afima awui. Gake wonɔ vɔvɔ̃m, elabena ameawo lɔ̃ Yesu fe nya.
Yesu yɔ subɔsubɔhakplɔla mawo be: ‘Mi dawo kple dawo fe viwo!’ Eye Yesu gblɔ be Mawu ahe to na wo le nu vɔ̃ɖi, siwo katã wowɔ la ta. Emegbe la, Yesu va Amito la dzi, eye apostolo ene siawo dze nyawo biabiae gɔme. Ènya nya, siwo biam wole Yesua?
Apostoloawo le nya biam tso ɣeyiɣi si gbɔna ŋu. Wonya be Yesu ahe vɔ̃ɖivɔ̃ɖi, siwo katã le anyigba dzi la va nuwuwui. Gake wodi be yewoanya ɣeyiɣi si esia adzɔ. Ɣekaɣie Yesu atrɔ ava ɖu Fia?
Yesu nya be ne yegatrɔ gbɔ la, ye yomedzela siwo le anyigba dzi la mate ŋu akpɔ ye o. Elabena anɔ dzifo, eye womate ŋu akpɔe le afima o. Eyata Yesu gblɔ nusiwo adzɔ le anyigba dzi nenye be yele Fia ɖum le dzifo la fe ɖewo na efe apostolowo. Nukawoe nye nusiawo fe ɖewo?
Yesu gblɔ be aʋa gãwo adzɔ, ame geɖe alé dɔ, eye dɔ awu amewo; hlɔ̃dodo adzi ɖe edzi, eye anyigbaʋuʋu gãwo ava. Yesu gblɔ hã be woaɖe gbefã Mawu fe fiaɖufe fe nyanyui la le anyigba fe afisiafi. Míekpɔ nusiawo le dzɔdzɔm le míafe ɣeyiɣia mea? Ẽ! Eyata míate ŋu aka ɖe edzi be Yesu le fia ɖum fifia le dzifo. Etefe madidi o la, aɖe vɔ̃ɖinyenye ɖesiaɖe ɖa le anyigba dzi.
Mateo 21:46; 23:1-39; 24:1-14; Marko 13:3-10.
Nyabiabiawo
- Amekae nye Yesu le nɔnɔmetata la me, eye amekawoe le egbɔ?
- Nukae nunɔlawo di be yewoawɔ Yesu le gbedoxɔa me, eye nya kae Yesu gblɔ na wo?
- Nya kae apostoloawo bia Yesu?
- Nukatae Yesu gblɔ nusiwo adzɔ le anyigba dzi ne ele dzi ɖum le dzifo la dometɔ aɖewo na efe apostoloawo?
- Nukae Yesu gblɔ be adzɔ hafi yeaɖe vɔ̃ɖinyenye ɖesiaɖe ɖa le anyigba dzi?
Nyabiabia bubuwo
- Xlẽ Mateo 23:1-39.
Togbɔ be Ŋɔŋlɔawo gblɔ be dzesideŋkɔwo zazã ate ŋu asɔ hã la, nukae Yesu fe nya siwo le Mateo 23:8-11 ɖe fia le amedodoɖedzi fe dzesideŋkɔwo zazã le Kristo-hamea me ŋu? (Dɔw. 26:25; Rom. 13:7; Pet. I, 2:13, 14)
Nukae Farisitɔwo zã tsɔ dze agbagba be yewoaxe mɔ na amewo be woagazu Kristotɔwo o, eye aleke subɔsubɔhakplɔlawo zã mɔnu mawo tɔgbe egbeae? (Mat. 23:13; Luka 11:52; Yoh. 9:22; 12:42; Tes. I, 2:16)
- Xlẽ Mateo 24:1-14.
Aleke wote gbe ɖe dzidodo fe vevienyenye dzii le Mateo 24:13?
Nukae nyagbɔgblɔ “nuwuwu” si dze le Mateo 24:13 la fia? (Mat. 16:27; Rom. 14:10-12; Kor. II, 5:10)
- Xlẽ Marko 13:3-10.
Nyagbɔgblɔ kae le Marko 13:10 si ɖee fia be ehiã kpata be woaɖe gbefã nyanyuia, eye aleke wòle be Yesu fe nyawo nawɔ dɔ ɖe mía dzii? (Rom. 13:11, 12; Kor. I, 7:29-31; Tim. II, 4:2)


text:
Template:Woezɔ
Woezɔ, woezɔ ɖe Eʋe Wikipiɖia loo!!
Akpe na nusiwo newɔ va yi le Eʋe Wikipiɖia la dzi! Mexɔese be ekpɔe be Eʋegbe ŋlɔlawo wo me sɔgbɔ ɖe afisia o. Míele mɔ kpɔm be ateŋu akpe ɖe mía ŋu. Ne mese Eʋegbe nyuie haɖe o hã la, megblẽ kura o. Megavɔ̃ o, mɔxexea ɖeke meli o. Ateŋu adze nuwo ŋɔŋlɔ gɔme fifia gɔ̃ hã. Ne ele xaxaa ɖe me la, ateŋu abiam fãa le nye nyamedzrofe.
Ɣesiaɣi neŋlɔ nane ɖe nyamedzrofe la, ɖo ŋku dzi na da dzesi sia (~~~~) ɖe nuwuwu. Esia ada ŋkɔ wò (alo dzesi wò), ŋkeke kple gafofoa si neŋlɔe la ɖe nuŋɔŋlɔa fe nuwuwu.
Mí me kpɔ ŋlɔ kpekpeɖeŋu nyawo haɖeke o. Ne ele kpekpeɖeŋu dim la, biam le nye nyamedzrofe alo ne ese gbe siawo la, kpɔ Wikipiɖia siawo fe kpekpeɖeŋu nyawo ɖa:
Ayekoo na wò! Netsɔ!!


text:
Ðe Ŋkɔ Le Mawu Sia?
Ale si Biblia ɖo eŋui
Ŋkɔ le ame sia ame si. Ðe mesɔ be ŋkɔ nanɔ Mawu hã si oa? Ame nɔewo ŋkɔnyanya kple eyɔyɔ wɔa kpa vevie aɖe le xɔlɔ̃kadodowo me. Ðe mele be wòanɔ alea le xɔlɔ̃wɔwɔ kple Mawu hã gome oa?
Mawu gblɔ le Biblia me be: “
Nyee nye Yehowa, ŋkɔnyee.” (Yesaya 42:8) Togbɔ be dzesideŋkɔ geɖewo, abe “
Mawu ŋusẽkatãtɔ,” “
Afetɔ Dziɖulagã” kple “
Wɔla” le Mawu si hã la, ede bubu esubɔlawo ŋu esi wòbia tso wo si be woayɔ ye ŋkɔ ŋutɔ.—1 Mose 17:1; Dɔwɔwɔwo 4:24; 1 Petro 4:19.
Mawu fe ŋkɔ dze le Biblia gɔmeɖeɖe geɖewo me le 2 Mose 6:3. Afi ma gblɔ be: “
Nyee ɖe ɖokuinye fia Abraham, Isak kple Yakob abe Mawu ŋusẽkatãtɔ ene; ke nyemeɖe nye ŋkɔ Yehowa fia wo o.”
Yehowa ye nye ale si woyɔa Mawu fe ŋkɔe le Eʋegbe me fe alafa geɖewoe nye esia. Togbɔ be agbalẽnyala geɖewo lɔ̃a “Yahweh” zazã hã la, Yehowa ye ame akpa gãtɔ ya zãna. Hebrigbe mee woŋlɔ Biblia fe akpa gbãtɔ ɖo. Le gbe sia me la, woxlẽa nu tso ɖusime yia miame me, eye mele abe Eʋegbe ene o. Le Hebrigbea me la, xaxagbeɖiɖi ene, siwo nye יהוה ye wotsɔ ŋlɔa Mawu fe ŋkɔe. Amewo lɔ̃a Hebrigbe me ŋɔŋlɔdzesi ene mawo, siwo nye YHWH le míafe ŋɔŋlɔdzesi nu la yɔyɔ be Hebrigbe me ŋɔŋlɔdzesi ene.


text:
Nu Ka Tae Wòle Be Míado Gbe Ða Le Yesu Ƒe Ŋkɔ Me?
Ale si Biblia ɖo eŋui
Ele be míado gbe ɖa na Mawu le Yesu fe ŋkɔ me elabe mɔ ma ko dzie Mawu be míato ado gbe ɖa na ye hafi yeasee.
Yesu gblɔ be: “Nyee nye mɔ la kple nyatefe la kpakple agbe la. Ame aɖeke mevaa Fofo la gbɔ o, negbe to dzinye ko.” (Yohanes 14:6)
Yesu gblɔ hã na efe apostolo wɔnutefeawo be: “Vavã, vavã mele egblɔm na mi be: Ne miebia nane Fofo la la, atsɔe ana mi le nye ŋkɔ me.”—Yohanes 16:23.
Susu bubu siwo ta míado gbe ɖa le Yesu fe ŋkɔ me
Míedea bubu Yesu kple Fofoa Yehowa Mawu ŋu.—Filipitɔwo 2:9-11.
Míeɖenɛ fiana be míelɔ̃ ɖe edzi be Yesu fe kuae nye mɔ si dzi Mawu to be yeaɖe mí.—Mateo 20:28; Dɔwɔwɔwo 4:12.
Míelɔ̃ ɖe ɖofe tɔxɛ si Yesu le abe Nyaxɔɖeakɔla le Mawu kple amegbetɔwo dome la dzi.—Hebritɔwo 7:25.
Míedea bubu ɖofe si le Yesu si abe Nunɔlagã ene ŋu, be enye ame si ate ŋu akpe ɖe mía ŋu fomedodo nyui nanɔ mí kple Mawu dome.—Hebritɔwo 4:14-16.


text:
Ŋutinya 64: Salomo Tu Gbedoxɔ
HAFI Dawid naku la, etsɔ Yehowa fe gbedoxɔ la fe dzidzeme, si tso Mawu gbɔ la na Salomo. Le efe dziɖuɖu fe fe enelia me la, Salomo dze gbedoxɔ la tutu gɔme, eye wòtsɔ fe adre kple afã tui. Ame akpe nanewo wɔ dɔ le gbedoxɔ la ŋu, eye wogblẽ ga geɖe ɖe xɔa tutu ŋu. Elabena wozã sika kple klosalo geɖe.
Xɔ gã eve le gbedoxɔ la ŋu abe alesi wònɔ le avɔgbadɔ la me ene. Gake xɔ siawo lolo wu avɔgbadɔa tɔ tefe eve. Salomo na woda nubablaɖaka la ɖe gbedoxɔa fe emetɔa me, eye nu bubu, siwo le gbedoxɔa me la le xɔ evelia me.
Esi wowu gbedoxɔa nu la, woɖu ŋkekenyui gã aɖe. Salomo dze klo ɖe gbedoxɔ la ŋkume hedo gbe ɖa abe alesi nàkpɔe le nɔnɔmetata la me ene. Salomo gblɔ na Yehowa be: ‘Dzifoa katã gɔ̃ hã melolo na wò o, kaka wòahanye gbedoxɔ sia, si metu na wò. Gake, Oo nye Mawu, taflatse se wò dukɔ la fe gbedodoɖa ɖe tefe sia ŋu.’
Esi Salomo do gbe ɖa vɔ la, dzo tso dzifo va. Efiã lã fe vɔsa, si woɖo anyi la. Eye keklẽ aɖe tso Yehowa gbɔ yɔ gbedoxɔ la taŋ. Esia fia be Yehowa le to ɖom, eye ekpɔ ŋudzedze ɖe gbedoxɔ la kple Salomo fe gbedodoɖa la ŋu. Fifia gbedoxɔ la zu afisi ameawo va dea ta agu le, ke menye avɔgbadɔ me o.
Salomo ɖu fia le nunya me hena ɣeyiɣi didi aɖe, eye ameawo kpɔ dzidzɔ. Gake Salomo ɖe nyɔnu geɖe tso dukɔ bubuwo me, amesiwo mesubɔa Yehowa o. Èkpɔ wo dometɔ ɖeka wòle legba subɔma? Mlɔeba la, Salomo srɔ̃wo na eya hã subɔ mawu bubuwo. Ne Salomo wɔ nusia la, ènya nusi dzɔna? Megagbɔa dzi ɖi na ameawo o. Enɔa ŋuta sẽm, eye ameawo megakpɔa dzidzɔ azɔ o.
Esia na Yehowa do dɔmedzoe ɖe Salomo ŋu, eye wògblɔ nɛ be: ‘Maxɔ fiaɖufe la le asiwò atsɔ na ame bubu. Nyemawɔ esia le wò agbenɔɣi o, ke boŋ le viwò fe fiaɖuɣi. Gake nyemaxɔ fiaɖufea teviwo katã le viwò si o.’ Na míakpɔ alesi esia dzɔe la ɖa.
Kronika I, 28:9-21; 29:1-9; Fiawo I, 5:15-32; Kronika II, 6:12-42; 7:1-5; Fiawo I, 11:9-13.
Nyabiabiawo
- Ɣeyiɣi didi kae Salomo tsɔ tu Yehowa fe gbedoxɔae, eye nukatae wògblẽ ga geɖe ɖe xɔa tutu ŋu nenema gbegbe?
- Xɔ gã nenie le gbedoxɔa me, eye nukae wotsɔ da ɖe xɔ emetɔa me?
- Esi wowu gbedoxɔa nu vɔ la, nya kae Salomo gblɔ le gbe si wòdo ɖa me?
- Aleke Yehowa ɖee fia be yekpɔ ŋudzedze ɖe Salomo fe gbedodoɖaa ŋui?
- Nukae Salomo srɔ̃wo na wòwɔ, eye nukae va dzɔ ɖe Salomo dzi?
- Nukatae Yehowa do dɔmedzoe ɖe Salomo ŋu, eye nya kae Yehowa gblɔ nɛ?
Nyabiabia bubuwo
- Xlẽ Kronika I, 28:9, 10.
Ne míebu Dawid fe nya siwo le Kronika I, 28:9, 10 ŋu la, nukae wòle be míadze agbagba be míawɔ gbesiagbe? (Ps. 19:15; Fil. 4:8, 9)
- Xlẽ Kronika II, 6:12-21, 32-42.
Aleke Salomo ɖee fia be Mawu Dzifoʋĩtɔ la mate ŋu anɔ xɔ aɖeke si amegbetɔ tu me o? (Kron. II, 6:18; Dɔw. 17:24, 25)
Nukae Salomo fe nya siwo le Kronika II, 6:32, 33 la ɖe fia le Yehowa ŋu? (Dɔw. 10:34, 35; Gal. 2:6)
- Xlẽ Kronika II, 7:1-5.
Abe alesi ko wòʋã Israel-viwo be woakafu Yehowa esi wokpɔ efe ŋutikɔkɔe ene la, aleke wòle be míawɔ nui egbea ne míede ŋugble tso yayra siwo Yehowa nana efe amewo ŋu? (Kron. II, 7:3; Ps. 22:23; 34:2; 96:3)
- Xlẽ Fiawo I, 11:9-13.
Aleke agbe si Salomo nɔ ɖee fia be ele vevie be míawɔ nutefe vaseɖe nuwuwu? (Fia. I, 11:4, 9; Mat. 10:22; Nyaɖ. 2:10)


text:
Yaa Asantewaa
Wodzi Yaa Asantewaa (1840 - Kele 7, 1921) le Besease le Asante nutome. Yaa Asantewaa ɖe afetɔ Nana Owusu Kwabena eye wodzi vinyɔnuvi ɖeka si nye Ama Seerwah Brekatu ko, Yaa Asantewaa nɔ Besease hetsi hafi ʋu yi Boankra be woakpɔ efe agblewo dzi eye woaga keke wo ɖe dzi ha.
Esi Iŋlis-yevuwo le mamayɔvia, Afrane Kuma le fe 1896 me la Yaa Asantewaa ɖu dzi abe fianyɔnu kple Dufia ŋutsu. Yaa Asantewaa ho aʋa ɖe Inŋlisyevuwo ŋu le fe 1900 esi Mɔmefia Hodgson di vevie be yeaxɔ Asantefia fe sikazikpui. Ke nu bubu siwo na Asanteawo ho aʋa vevie sia wo enye a. adzɔga si Iŋlis dziɖuɖu ɖo be Asanteawo naxe b. Iŋlis yevuwo fe fiaga Prempe I fe aboyoɖeɖe d.Asanteawo dzi zizi be woawɔ mɔɖedɔ kple agbatsɔdɔ ɖ. Iŋlisiawo fe dzotɔtɔ du aɖewo le Kumasi gbɔ Hafi Yaa Asantewaa kple Asanteawo na ho aʋa la, Nyɔnufia Yaa Asantewaa kpe kple fiawo le Tedoxe 28lia le 1900 fe zatife eye wonyi dzo . Aʋa sia tso dziku si wodo na Asanteawo to Hodgson fe biabia be woatsɔ Asanteawo fe fiazikpuiga si wofa sika la na Iŋlisiawo ta.
Yaa Asantewaa zu aʋafia eye woɖo Edweso abe tanɔfe na efe aʋakɔ. Etia Akwasi Badu abe aʋaŋgɔgbea. Yaa Asantewaa fe aʋaɖaŋu aɖewo enye be woaɖo gli ɖe Kokofu mɔdodo dziabd akpoxɔnu ɖe yevuawo fe tuvɔwo ŋu. Wogblɔ ha be ede amatsi tɔxɛ si wowuna ɖe asrafowo dzi esi wɔe be tukpe melɔa wo bɔbɔe o. Yaa Asantewaa ŋutɔ kpe aʋa kple yevuawo gake mexɔ tukpe bi ɖeka gɔ ha o. Iŋlis yevuwo fe aʋalɔgo si aʋafia ST Hill, Lt. Aspinall, kple Major Manta-naro kplɔ la kpe aʋa kple Asanteawo le Anyɔnyɔ 30lia le fe 1900me. Esi yevuawo si Asanteawo la woga trɔ yi Kumasi. Esi yevuawo di vevie be ye woa le fia tsitretsilawo ta la, wona mɔnukpɔkpɔ fia siwo he wo ɖokuiwo ɖe go la be woakpɔ ablɔɖe tohe aɖeke manɔmee. Yevuawo na adzɔga pɔnde 600 be amesiame si ate ŋu le fia siwo ho aʋa dometɔ aɖe la akpɔ gome tso ga home sia me. Esia wɔe be wote ŋu le Asantefia gede siwo ho aʋa ɖe Iŋlisiawo ŋu la. Le Anyɔnyɔ 30lia la Asantewaa kpe aʋa vɔɖitɔ kple Iŋlisiawo esime Asanteawo bu ame alafa eve kple ewo sɔŋ esi me fia ade ha nɔ. Togbɔ be woɖu Asanteawo dzi le aʋa sia me ha la Yaa Asantewaa mena ta o. Ke boŋ esi yi Atwima heva do ɖe Tepa, ke le Tedoxe 3lia le fe 1901 me la ena ta. Iŋlisiawo ɖe aboyo Yaa Asantewaa hekplɔe yi ɖe Seychelles fukpo dzi . Wodze mɔzɔzɔa gɔme tso Elmina le Mai fe ŋkeke 25lia. Woɖo tɔdziʋu alo meli si woyɔna be 'Darkwa”. Meli sia ɖi go ɖe Sechelles le Yuni le fe akpe ɖeka alafa asieke (1901) me . Yaa Asantewaa nɔ fukpo sia dzi vaseɖe esi woku le Ɔktoba 18lia, 1921 dzi. Exɔ fe alafa ɖeka kple ɖeka (101) hafi ku Togbɔ be Yaa Asantewaa abe fia ho aʋa ɖe Iŋlisiawo ŋu be yeaʋli yefe dukɔ ta ha la ewɔ domedzadzraɖo dɔ ha. Edi vevie be Asanteawo nawɔ ɖeka kple Iŋlisiawo le tudada gbatɔ le Bari megbe hafi.


text:
Nu Kae Nye Biblia-nusɔsrɔ̃?
Yehowa Ðasefowo wɔa Biblia-nusɔsrɔ̃ kple amewo. Nyabiase gbogbo siwo ŋu woɖona na amewo ne wole Biblia srɔ̃m kpli wo la dometɔ aɖewoe nye:
Ame kae nye Mawu?
Ðe Mawu tsɔa ɖe le eme nam vavãa?
Nu kae mawɔ be nye srɔ̃ɖeɖe nanyo ɖe edzi?
Aleke mawɔ akpɔ dzidzɔ le agbe me?
Àkpɔ nya siwo amewo lɔ̃a biabia ku ɖe míafe Biblia-nusɔsrɔ̃ fe ɖoɖoa ŋu la fe ŋuɖoɖowo le ete.
Aleke Míewɔa Biblia-nusɔsrɔ̃ae? Míedzroa nyatiwo abe “Mawu” alo “srɔ̃ɖeɖe” ene me, eye míedzroa mawunyakpukpui vovovo siwo ku ɖe nyatiwo mawo ŋu la me. Ne míetsɔ mawunyakpukpui siawo sɔ kple wo nɔewo la, míedea dzesi nu si Biblia fe akpa vovovowo gblɔ tso tanyaa ŋu, eye to mɔ sia dzi la míenana Biblia ŋutɔ ɖea eɖokui gɔme.
Agbalẽ si míezãna tsɔ srɔ̃a Biblia lae nye Nuka Tututue Nye Biblia fe Nufiafia? Nyati siwo me agbalẽ sia ɖe wo me kɔ nyuie la dometɔ aɖewoe nye nu si tututu Biblia gblɔ tso Mawu, Yesu kple míafe etsɔme ŋu.
Ho nenie woxɔna ɖe Biblia-nusɔsrɔ̃ ta? Womexɔa ga ɖe nusɔsrɔ̃ kple nusrɔ̃gbalẽa ta o.
Ɣeyiɣi didi kae nusɔsrɔ̃ ɖeka xɔna? Ame geɖewo ɖoa gafofo abe ɖeka ene ɖi míetsɔ srɔ̃a Biblia kpli wo kwasiɖa sia kwasiɖa. Gake míetea ŋu trɔa asi le ɣeyiɣi fe didimea ŋu faa. Míate ŋu ava le ɣeyiɣi si nèdi la dzi.
Ðoɖo ka dzie míazɔ ɖo ne mebia be miava srɔ̃ Biblia kplim? Ne èbia be woava srɔ̃ Biblia kpli ye la, Yehowa Ðasefo aɖe ava gbɔwò le afi si sɔ na wò kple ɣeyiɣi si sɔ na wò la me. Ðasefoa atsɔ miniti ʋɛ aɖewo afia ale si míesrɔ̃a Biblia kple amewoe la wò. Ne edzɔ dzi na wò la, ke àte ŋu ayi nusɔsrɔ̃a dzi.
Ne melɔ̃ be woanɔ Biblia srɔ̃m kplim la, ɖe esia abia be mava zu Yehowa Ðasefoa? Ao. Edoa dzidzɔ na Yehowa Ðasefowo be yewoafia Biblia amewo, gake míezinɛ ɖe ame aɖeke dzi gbeɖe be wòaɖo míafe haa me o. Ke boŋ míegblɔa Biblia me nyawo na amewo ameŋububutɔe, eye míenyae be gome le ame sia ame si be wòanɔ subɔsubɔha si eya ŋutɔ lɔ̃ la me.


text: 10 Elabena esi wònye nu nyui siwo ava+ la fe vɔvɔli+ koe Se la nye, ke menye nuawo ŋutɔŋutɔ o ta la, womate ŋu* ato vɔ siwo wosana fe sia fe la dzi ana ame siwo tena ɖe eŋu la nade blibo gbeɖe o.+2 Ne menye nenema o la, ɖe womadzudzɔ vɔsasa oa? Elabena afia be wokɔ ame siwo le subɔsubɔdɔ kɔkɔe wɔm la ŋu zi ɖeka ko evɔ, eye le esia ta womagase le wo ɖokuiwo me be yewonye nu vɔ̃ wɔlawo azɔ o.3 Ke vɔsa siawo ɖoa ŋku nu vɔ̃ dzi na ame fe sia fe boŋ,+4 elabena nyitsuwo kple gbɔ̃tsuwo fe ʋu mate ŋu aɖe nu vɔ̃wo ɖa o.5 Esia tae esime wòva xexea me la, egblɔ be: “‘Menye vɔsawo kple nunanawoe nèdina o, ke boŋ èdzra ŋutilã ɖo ɖi nam.6 Numevɔsa blibowo kple nuvɔ̃vɔsa medzea ŋuwò o.’+7 Eye megblɔ be: ‘Kpɔ ɖa! Meva ɖo (agbalẽ xatsaxatsa la mee woŋlɔ nu ɖo le ŋunye) be, Oo Mawu, wò lɔlɔ̃nu mawɔ.’”+8 Egblɔ gbã be: “Menye vɔsawo kple nunanawo kple numevɔsa blibowo kpakple nuvɔ̃vɔsawoe nèdina o, eye womedzea ŋuwò hã o”—vɔ siwo wosana le Se la nue wòwɔnɛ—9 emegbe egagblɔ be: “Kpɔ ɖa! Meva ɖo be mawɔ wò lɔlɔ̃nu.”+ Eɖe nu gbãtɔ la ɖa, be wòaɖo evelia anyi.10 Le efe “lɔlɔ̃nu”+ sia nu la, wokɔ mía ŋu to Yesu Kristo fe ŋutilã si wotsɔ na zi ɖeka ɖe ɣeyiɣiawo katã nu la dzi.+11 Azɔ hã nunɔla ɖe sia ɖe nɔa efe tefe gbe sia gbe nɔa subɔsubɔdɔ kɔkɔe+ wɔm eye wòsaa vɔ mawo ke enuenu,+ siwo mate ŋu aɖe nu vɔ̃wo ɖa keŋkeŋ gbeɖe o.+12 Ke eya sa vɔ zi ɖeka ɖe nu vɔ̃wo ta ɖe ɣeyiɣiawo katã nu, eye wòbɔbɔ nɔ Mawu fe ɖusime,+13 eye tso ɣemaɣi wòle lalam va se ɖe esime woatsɔ efe futɔwo awɔ efe afɔɖodzinui.+14 Elabena vɔsa ɖeka dzi wòto na ame siwo ŋu wokɔ la de blibo+ hena ɣeyiɣiawo katã.15 Gawu la, gbɔgbɔ kɔkɔe la hã ɖia ɖase na mí, elabena egblɔ gbã be:16 “‘Esiae nye nu, si mabla kpli wo le ŋkeke mawo megbe,’ Yehowa* ye gblɔe. ‘Matsɔ nye sewo ade wofe dziwo me, eye maŋlɔ wo ɖe wofe susuwo me.’”+17 Egagblɔ be: “Eye nyemagaɖo ŋku wofe nu vɔ̃wo kple wofe dzidadawo dzi azɔ o.”+18 Ke ne wotsɔ nu siawo ke la, vɔsasa ɖe nu vɔ̃wo ta megali o.19 Eya ta nɔviwo, dzidefo le mía si be míate ŋu akpɔ mɔ age ɖe kɔkɔefe+ la to Yesu fe ʋu la dzi.20 Eʋu mɔ yeye sia si nye agbemɔ na mí esi wòto xɔmetsovɔ,+ si nye efe ŋutilã, la me yi.21 Eye esi nunɔlagã si le Mawu fe afe+ la nu le mía si ta la,22 mina míate ɖe Mawu ŋu kple dzi nyatefetɔ kple xɔse blibo, esi wohlẽ ʋu ɖe míafe dziwo ŋu tsɔ kɔ wo ŋu tso dzitsinya vɔ̃ɖi+ me, eye wole tsi dzadzɛ na míafe ŋutilãwo la ta.+23 Mina míalé míafe mɔkpɔkpɔ me ʋuʋu me ɖe asi sesĩe maʋamaʋãe,+ elabena ame si do ŋugbea la, nutefewɔlae wònye.24 Eye mina míanɔ mía nɔewo ŋu bum, ale be míado ŋusẽ mía nɔewo na lɔlɔ̃ kple dɔ nyuiwo wɔwɔ,+25 eye míaganɔ míafe kpekpewo gblẽm ɖi,+ abe ale si wòzu numame na ame aɖewo ene o, ke boŋ míanɔ dzi dem fo na mía nɔewo,+ eye míawɔe geɖe wu, zi ale si miekpɔ be ŋkeke la le ɖoɖom la.+26 Elabena ne nyatefe la fe sidzedze vavãtɔ su mía si hafi míegaɖoe le nu vɔ̃ wɔm la,+ ekema vɔsasa ɖe nu vɔ̃wo ta aɖeke megali o,+27 ke boŋ ɖeko míanɔ mɔ kpɔm kple vɔvɔ̃ na ʋɔnudɔdrɔ̃ kpakple dziku helĩhelĩ si gbɔna tsitretsiɖeŋulawo dzi la.+28 Wowua ame sia ame si do vlo Mose fe Sea la nublanuimakpɔmakpɔe, le ame eve alo etɔ̃ fe ɖaseɖiɖi nu.+29 Tohehe si sesẽ wu kae miesusu be adze na ame si tu afɔ Mawu fe Vi la dzi, eye wòbu nubabla fe ʋu+ si wotsɔ kɔ eŋu la nu maɖinui hedo vlo amenuvevegbɔgbɔ la?+30 Elabena míenya Ame si gblɔ be: “Tɔnyee nye hlɔ̃biabia; maɖo etefe.” Eye wògagblɔ be: “Yehowa* adrɔ̃ ʋɔnu efe dukɔ la.”+31 Ŋɔdzinu wònye be ame nadze Mawu gbagbe la fe asi me.32 Gake minɔ ŋku ɖom edzi be le tsãŋkekewo me la, esi miekpɔ kekelia vɔ megbe la,+ miedo dzi eye mieʋli vevie le fukpekpewo me.33 Ɣeaɖewoɣi la, wodo ŋukpe mi le dutofo,* eye mieto xaxawo me, eye ɣebubuɣiwo la, miekpe fu mawo ke kpli wo.*34 Elabena miese veve ɖe ame siwo le gaxɔ me la nu, eye esi woha miafe nuwo la, miexɔe kple dzidzɔ,+ elabena mienyae be nunɔamesi si nyo wu eye wònɔa anyi ɖaa lae le mia si.+35 Eya ta migatsɔ miafe dzidefo,* si tefeɖoɖo gã li na la, fu gbe o.+36 Elabena ehiã be miado dzi,+ ale be ne miewɔ Mawu fe lɔlɔ̃nu vɔ la, miafe asi nasu ŋugbedodo la dzi.37 Elabena “esusɔ vie ko,”+ eye “ame si gbɔna la ava ɖo, eye mahe ɖe megbe o.”+38 “Ke nye ame dzɔdzɔe la fe xɔsee ana wòanɔ agbe,”+ eye “ne egbugbɔ ɖe megbe la, nyemakpɔ* ŋudzedze ɖe eŋu o.”+39 Ke míenye ame siwo gbugbɔna ɖe megbe yia tsɔtsrɔ̃ me la dometɔwo o,+ ke boŋ ame siwo si xɔse le, si ana woaxɔ mí* ɖe agbe la dometɔwoe míenye.


text:
NYƆ! APRIL 2015
Nu Ka Tututue Dzɔ Ðe Vihehe Dzi?
Edze abe dzila siwo dina be yewoafia nɔnɔme nyuiwo yewo viwo la fe nuwɔna tsia tre ɖe nu si dzi ame geɖe lɔ̃ ɖo la ŋu ene. Aleke wòdzɔe be nuwo va le alea?
Nu Ka Tututue Dzɔ Ðe Vihehe Dzi?
Ðe nɔnɔme aɖe si dze egɔme le fe 1960 me la gakpɔtɔ le ŋusẽ kpɔm ɖe vihehe dzi egbea?
Vihehe Si Nyo Wu
Biblia fe mɔfiame atɔ̃ aɖewo dzi wɔwɔ ate ŋu aɖe vi na fomewo.
Tsaɖiɖi Yi Honduras
Xlẽ nu ʋɛ aɖewo tso Titina Amerika du sia fe dekɔnuwo ŋu.
Ale Si Nànɔ Te Ðe Akogotsitsi Nu
Nu si akogotsitsi enuenu gblẽna le ame ŋu sɔ kple nu si sigarɛt-ti 15 nono gbe sia gbe gblẽna le ame ŋu. Aleke nàwɔ afo asa na sese le ɖokuiwò me be wogblẽ ye ɖi yetsi akogo?
Lãwo
Aleke wòle be amegbetɔwo nawɔ nu ɖe lãwo ŋu?
Ðe Nèzãa Mɔ̃ɖaŋunuwo Nyuiea?
Ðo nyabiase bɔbɔe ene siawo ŋu ne nàkpɔ ŋuɖoɖoawo.
Dɔ Si Dadi Ƒe Nufuwo Wɔna
Nu ka tae dzɔdzɔmeŋutinunyalawo va le nu siwo wɔa dɔ abe dadi fe nufuwo ene dem robotwo ŋu?
Internet Dzi Nu Bubuwo
Nu Kawoe Wòle Be Manya Tso Elektronikfefewo Ŋu?
Ate ŋu akpɔ ŋusẽ nyui alo gbegblẽa siaa ɖe dziwò.
Tsɔ Ke Faa
Aleke nàwɔ nu ɖe ame si dze agɔ le dziwò ŋu?


text:
GBETAKPƆXƆ (TATA SI MÍESRƆ̃NA) NOVEMBER 2014
Nusɔsrɔ̃nyati siwo me míadzro tso December 29, 2014 va se ɖe February 1, 2015 la le tata sia me.
Yesu Ƒe Tsitretsitsia
—Yayra Si Wònye Na Mí
Kpeɖodzi ene aɖewo siwo ŋu kakaɖedzi le la ɖee fia be wofɔ Yesu ɖe tsitre. Esi míenya be wofɔe ɖe tsitre la, dɔ kae wòle be esia nawɔ ɖe mía dzi?
Nu Si Tae Wòle Be Míanɔ Kɔkɔe
Ðe Biblia gbalẽ si nye Mose fe Agbalẽ Etɔ̃lia xexlẽ ti wò alo na nètɔtɔ kpɔa? Nya vevi siwo dze le Mose fe Agbalẽ Etɔ̃lia me ate ŋu akpe ɖe ŋuwò nànɔ dzadzɛ le wò mawusubɔsubɔ me.
Ele Be Míanɔ Kɔkɔe Le Míafe Agbenɔnɔ Katã Me
Ƒomedodo kae le Yehowa fe mɔfiamewo dzi wɔwɔ, míafe nu nyuitɔ tsɔtsɔ na Yehowa, kple gbɔgbɔmenuɖuɖu sesẽ ɖuɖu dome?
“Dukɔ Si Ƒe Mawu Yehowa Nye”
Ðe Mawu bua ame siwo katã subɔnɛ le anukware me la be wonye yefe amewo, metsɔ le eme subɔsubɔha si me wole oa?
“Azɔ La, Mienye Mawu Ƒe Dukɔ”
Aleke míawɔ anye “Mawu fe dukɔ” la me tɔwo ɖaa?


text:
Lododo
Lododo alo Lododowo (Eŋlisigbeme Proverbs ) nye nya siwo miegblɔna kuɖe agbe aɖe si ame ɖe nɔ la ŋu. Enu enu la, nya siawo nyea nuxɔxlɔ̃ na amewo eye wodea sesẽ lãme na nunyuiwɔlawo.
Lododo fe kpɔɖeŋu aɖewo[trɔ asi le eŋu | trɔ asi le etsofe ŋu]
Lododo fe kpɔɖeŋu aɖewoe nye:
- Vi gbã abɔbɔgo me gbã klo go o.
- Ɖevi ka aplẽ gã mekaa nya gã o.
- Nunya adidoe asi me tu ne o.
- Kokloxɔ vuvu mekpe na ŋu na koklo o.
- Ne edidi ʋu hã etsɔ ko woyɔne.
- Ha be ŋdi tsie nye nyia.
- Agbenɔxevi megbea fu megbea fuma to o.
- Gbɔ̃ tokpo ye xlɔŋu via.
- Ahlɔ̃e medoa nyi fɔkpa o.
- Ha be mele lolo me o, tsivivi mee wole.
- Koklo metsɔa fu dome vea avu o.
- Koklo be kɔ gbɔe agbe le.
- Mɔdidi megbea du nu yi na o.
- Gbɔ̃sikɛ menɔa gbɔ̃ ŋgɔ o.
- Haho metsɔa tɔ o.
- Ta menɔanyi klo dɔa kuku o.
- Gli matsɔ amegbɔ wome dea mee o.
- Wome da kalami ɖe dadi gbɔ o.
- Dzigbɔdi wo tsɔ xɔa nu le fia si.
- Avu ɖu fu me dua ga o.
- Sabala le nogo gake mɔ le eme.
- Alegeli be ekpo ɖe megbetɔwo dzi.
- Vivi mevɔ na le agɔ kuŋu hafi wotsɔne fua gbe o.
- Dadi be nusi avu kpɔ hafi do ɣli, ye yekpɔna mia ŋku ɖedzi.
- Melege melegea ɖewo tsia ɖi ame.
- Dzea ʋa ɖia, aʋa mesi nɛ o.
- Makpɔfle metsia asime o.
- Ta ɖeka meɖea aɖaŋu o.
- Dumenyo mesɔa afe o.
- Avulélae xɔa kɔ.
- Ame eve metsia bome o.
- Nunyui wɔla fe ta me tsia bame o.
- Klo be wó be ye neva kpɔ yegbe, ye na be ye fe ta tsi gome.


text:
NYATI SI LE AKPAA DZI | YESU LE AMEWO ÐEM—TSO NU KA ME?
Nu Si Tae Wòhiã Be Woaɖe Mí
“Amegbetɔ nyɔnu tɔ dzidzia, efe agbe le kpuie, eye fuɖeɖe ti kɔ nɛ. Edona abe sefofo ene, eye wòyrɔna; esina abe vɔvɔli ene, eye metɔna ɖi o.”—Hiob 14:1, 2.
Tso keke blema ke la, amewo dina be yewoanɔ agbe le lãmesẽ me ahakpɔtɔ anye ɖekakpui kple ɖetugbui tegbee, elabena wokpɔnɛ be anyo ŋutɔ. Gake ewɔ nublanui be amegbetɔwo kuna. Hiob fe nya si dze le etame la gakpɔtɔ nye nyatefe kokoko, togbɔ be fe akpe etɔ̃ kple edzivɔwoe nye esia wògblɔ nya ma hã.
Ame aɖeke medina be yeaku o. Biblia gblɔ na mí be esi Mawu wɔ mí la, ede agbenɔnɔ tegbee fe didi mía me, eye míedina be míanya nu si tututu wònye. (Nyagblɔla 3:11) Esi wòle alea ta la, ɖe nèsusu be Mawu si lɔ̃ mí la ade didi aɖe mía me eye maɖe mɔ be didi ma nava eme na mí oa? Ne èɖo eŋu be ao la, ekema èɖo eŋu nyuie. Mawu fe Nyaa gblɔ be futɔe ku nye, eye edo ŋugbe be ‘woava ɖee ɖa’ kura.—1 Korintotɔwo 15:26.
Mewɔ nuku o be futɔe ku nye vavã. Ame nɔŋute aɖeke madi be yeaku o. Ne míekpɔ afɔku gbɔna la, míedea axa nɛ, míeɣlana alo sina. Ne míedze dɔ la, míetoa mɔ vovovowo dzi be míafe lãme nasẽ. Míedzea agbagba ɖe sia ɖe be míafo asa na nu sia nu si ahe ku vɛ na mí.
Ðe susu aɖe li si tae míaxɔe ase be wole futɔ si nye ku, si li tso blema ke la, ɖe ge ɖa? Ɛ̃, susu aɖe li si tae míate ŋu axɔe ase ɖo. Menye ɖe Yehowa Mawu, mía Wɔla la, wɔ amegbetɔwo be woanɔ agbe fe ʋɛ aɖewo ko ahaku o. Meɖoe le gɔmedzedzea me be amegbetɔwo naku o. Ke boŋ ɖe wòɖoe be amegbetɔwo nanɔ agbe tegbee le anyigba dzi, eye nu sia nu si Mawu ɖo la, ewɔnɛ godoo.—Yesaya 55:11.
Gake, aleke tututue wole ku ɖe ge ɖae? Tso blema ke la, amewo dzea agbagba ɖe sia ɖe be yewoagaku o, gake wokuna godoo. Ke hã, amewo gakpɔtɔ le agbagbadzedzea dzi ko. Dzɔdzɔmeŋutinunyalawo to atike vovovowo vɛ be yewoatsɔ axe mɔ na dɔlélewo alo atsɔ ada dɔ aɖewo. Wowɔ numekuku tsitotsito tso nu gbagbewo fe wɔwɔme ŋu. Le tefe geɖewo la, amewo nɔa agbe didi wu ale si wònɔ le fe alafa ɖeka siwo va yi me. Ke hã ku gakpɔtɔ le nu gblẽm kokoko. Abe ale si Biblia gblɔe ene la, ‘wo katã wogatrɔna zua anyi.’—Nyagblɔla 3:20.
Nya nyui lae nye be mehiã be míaɖo ŋu ɖe amegbetɔwo fe nunya ŋu o. Yehowa Mawu wɔ ɖoɖo xoxoxo be woaɖe mí tso ku si me, eye ame si koŋ dzi wòato awɔ esiae nye Yesu Kristo.


text:
SƆHƐWO BIANA BE
Nu Ka Tae Wòle Be Makpe Ðe Amewo Ŋu?
Nu vevi eve siwo ame geɖe menya o
Nu vevi #1: Ne èkpe ɖe ame aɖe ŋu la, àkpɔ etefeɖoɖo!
Amewo ade dzesii be enyoa dɔme. Esia ana woawo hã nanyo dɔme na wò. Biblia gblɔe ale:
“Minɔ nu nam amewo, eye amewo ana nu mi. . . . Dzidzenu si mietsɔ le nu dzidzem na amewo la kee woatsɔ adzidzee na miawo hã.”—Luka 6:38.
“Ale si nèwɔ nu ɖe amewo ŋu la, nenema kee woawɔ nu ɖe ŋuwò.”—Luka 6:38, Contemporary English Version.
Nu vevi #2: Kpekpeɖeŋunana amewo nye kpekpeɖeŋunana ame ɖokui!
Nyuiwɔwɔ na ame bubuwo nana ame kpɔnɛ be yele bo nu eye dzidzeme si le nunana me la sua ame si. Biblia gblɔe ale:
“Dzidzɔ geɖe le nunana me wu nuxɔxɔ.”—Dɔwɔwɔwo 20:35.
“Ne èɖo kplɔ̃ la, kpe ame dahewo, nuwɔametɔwo, atatututɔwo, ŋkuagbãtɔwo; eye àkpɔ dzidzɔ, elabena naneke mele wo si woatsɔ aɖo etefe na wò o.”—Luka 14:13, 14.
Sɔhɛ siwo tsɔa ɖe le eme na ame
Sɔhɛ siwo tsɔa ɖe le eme na ame la le afi sia afi! Se wo dometɔ aɖewo fe numenya kpɔ.
“Ɣeaɖewoɣi ne menya nɔ anyi ɖe zikpui me be makpɔ television ko la, meɖoa ŋku ale si papa kple dada le dɔ dzi vevie ɖaa kple ale si ɖeɖi ate wo ŋu hafi woagbɔ va afe mee la dzi. Eya ta metsona heklɔa agbawo, kplɔa xɔa me hetutua nuwo ŋu. Meɖoa kɔfi hã dana ɖi na wo elabena dzinyelawo lɔ̃a kɔfinono ŋutɔ. Ne nɔnye ge ɖe afea me la, egblɔna be, ‘Afea me nya le kpɔkpɔm ŋutɔ! Eme le ʋeʋem lilili. Vinye lɔlɔ̃a, akpe na wò kakaka!’ Esia na mekpɔa dzidzɔ be mete ŋu wɔ nu nyui aɖe na dada kple papa.”
—Casey.
“Dzinyelawo kpena ɖe ŋunye ɣesiaɣi, wowɔa nu sia nu si mehiã la nam. Eya ta esi wofe ʋu gblẽ le fe si va yi me la, meɖe ga le gadzraɖofe be woatsɔ adzra ʋua ɖo, togbɔ be esia nye ga si le gadzraɖofe nam fe akpa gã aɖe hã. Togbɔ be wogbe be yewomaxɔ kpekpeɖeŋua o hã la, nye hã mebe ɖeko mele ewɔ ge na wo. Kpekpeɖeŋu ma mede naneke o ne metsɔe sɔ kple nu si wòhiã be mawɔ na dzinyelawo. Mese vivi be menyo dɔme hekpe ɖe wo ŋu.”
—Holly.
Ènyaa? Sɔhɛ siwo nye Yehowa Ðasefowo dometɔ geɖe kpɔa dzidzɔ le esi wole kpekpem ɖe amewo ŋu to Biblia-fiafiadɔ dzi ta. Wo dometɔ aɖewo ʋu yi dutanyigbawo dzi afi si hiahiã le be woafia Biblia amewo.
“Meʋu tso United States yi Mexico be mafia Biblia amewo. Ɣeaɖewoɣi la, nyemetea ŋu naa gakpekpeɖeŋu alo ŋutilãmekpekpeɖeŋu amewo o elabena nu mede dzinye o. Gake mede dzesii be ne mezã nye ɣeyiɣi kple ŋusẽ le gbefãɖeɖedɔa me la, amewo kpɔa ŋudzedze ɖe eŋu wu ŋutilãmekpekpeɖeŋu dzro si mana wo.”
—Evan.
Aleke makpe ɖe amewo ŋue?
Àdi be yeakpɔ dzidzɔ si le kpekpe ɖe amewo ŋu mea? Mɔ siwo dzi nàto awɔ esia la dometɔ ʋɛ aɖewoe nye esiawo.
Kpekpe ɖe fowòmetɔwo ŋu:
Kplɔ afea me, klɔ agbawo, tutu míafe xɔ me—ne womebiae tso asiwò o hã la
Ða nu
Ŋlɔ akpedagbalẽ na dziwòlawo
Kpe ɖe nɔviwò ŋu wòawɔ efe sukudɔdeasi
Kpekpe ɖe ame siwo menye fowòmetɔwo o ŋu:
Ðo nyuidinamegbalẽ ɖe ame aɖe si fe lãme gblẽ
Yi ɖadzra afe me ɖo na ame tsitsi aɖe
Yi ɖasrã ame si tsi tefe ɖeka la kpɔ
Tsɔ nunana aɖe yi na ame si le nɔnɔme sesẽwo me tom
Aɖaŋuɖoɖo: Wò ŋutɔ hã bu nu bubu siwo nàte ŋu awɔ la ŋu. Eyome ɖoe nàkpe ɖe ame aɖe ŋu le kwasiɖa sia me. Dzidzɔ si nàkpɔ le esia wɔwɔ vɔ megbe la, awu gbɔgblɔ na wò!
“Ne èkpe ɖe amewo ŋu la, ana nàkpɔ dzidzɔ. Ana nàse le ɖokuiwò me be yeɖo taɖodzinu aɖe gbɔ eye amewo akpɔ ŋudzedze ɖe ŋuwò. Togbɔ be le gɔmedzedzea me la kpekpe ɖe ame bubuwo ŋu sesẽ na wò hã la, anɔ eme be èva le vivi sem na esia wɔwɔ. Nu siwo nàtsɔ asa vɔe be nàna kpekpeɖeŋu ame bubuwo la made nu si gbegbe nàkpɔ tso esia wɔwɔ me ŋu o.”
—Alana.


text:
Ŋutinya 3: Ŋutsu Kple Nyɔnu Gbãtɔ
NUKAE to vovo le nɔnɔmetata sia me? Ehẽ, amesiwo le eme lae. Woawoe nye ŋutsu kple nyɔnu gbãtɔ. Amekae wɔ wo? Mawue. Ènya Mawu ŋkɔa? Eŋkɔe nye Yehowa. Eye wotsɔ ŋkɔ na ŋutsu kple nyɔnua be Adam kple Xawa.
Alesi Yehowa Mawu wɔ Adam enye si. Eka anyi aɖe tso anyigba me hetsɔe mè ŋutilã deblibo aɖe, si nye ŋutsu. Emegbe egbɔ ya ɖe ŋutsua fe ŋɔti me, eye agbe ɖo Adam me.
Dɔ aɖe nɔ Yehowa Mawu si na Adam. Egblɔ na Adam be wòatsɔ ŋkɔ na lã fomevi vovovoawo. Ðewohĩ Adam lé ŋku ɖe lãwo ŋuti hena ɣeyiɣi didi aɖe be wòate ŋu atsɔ ŋkɔ, si sɔ nyuie la na ɖesiaɖe. Esime Adam nɔ ŋkɔ tsɔm na lãawo la, ete nane kpɔkpɔ. Ènya nusi wònyea?
Kpeɖeŋutɔ le lãwo katã si. Atiglinyi, siwo nye papa kple dada woli, eye dzata, siwo nye papa kple dada woli. Gake ame aɖeke mele Adam si si anye efe kpeɖeŋutɔ o. Eyata Yehowa na Adam dɔ alɔ̃ yi eme ʋĩ, eye wòɖe agbafuti ɖeka le efe axada me. Yehowa tsɔ agbafuti sia wɔ nyɔnue na Adam, eye nyɔnua zu srɔ̃a.
Dzidzɔ ka gbegbee nye si Adam kpɔ azɔ! Azɔ bu alesi Xawa akpɔ dzidzɔe be woda ye ɖe abɔ nyui sia gbegbe me be yeanɔ agbe la ŋu kpɔ! Fifia woate ŋu adzi viwo ahanɔ anyi ɖekae le dzidzɔkpɔkpɔ me.
Yehowa di be Adam kple Xawa nanɔ agbe tegbee. Edi be woawɔ anyigba blibo la katã wòanya kpɔ abe Eden-bɔ la ene. Aleke gbegbe Adam kple Xawa akpɔ dzidzɔe nye si ne wole tame bum le alesi woawɔ esiae la ŋuti! Ðe nàdi be yeakpe asi ɖe eŋu awɔ anyigba la wòanye abɔ nyui aɖea? Gake Adam kple Xawa fe dzidzɔkpɔkpɔ la menɔ anyi etefe didi o. Na míakpɔ nusitae la ɖa.
Psalmo 83:19; Mose I, 1:26-31; 2:7-25.
Nyabiabiawo
- Vovototo kae le nɔnɔmetata si le Ŋutinya 3 lia kple esi le Ŋutinya 2 lia dome?
- Amekae wɔ ame gbãtɔ, eye ame gbãtɔ ma ŋkɔ ɖe?
- Dɔ kae Mawu gblɔ na Adam be newɔ?
- Nukatae Mawu na Adam dɔ alɔ̃ yi eme ʋĩ?
- Ɣeyiɣi didi kae Adam kple Xawa ate ŋu anɔ agbe, eye dɔ kae Yehowa di be woawɔ?
Nyabiabia bubuwo
- Xlẽ Psalmo 83:19.
Mawu fe ŋkɔ ɖe, eye ɖofe tɔxɛ kae le esi ɖe anyigba katã dzi? (Yer. 16:21; Dan. 4:14)
- Xlẽ Mose I, 1:26-31.
Nukae nye nu mamlɛtɔ si Mawu wɔ le ŋkeke adelia dzi, eye aleke nuwɔwɔ sia to vovo tso lãwo gbɔe? (Mose I, 1:26)
Nukae Yehowa na amegbetɔ kple lãwo siaa? (Mose I, 1:30)
- Xlẽ Mose I, 2:7-25.
Nukae dɔ si wode asi na Adam be wòatsɔ ŋkɔ na lãwo bia? (Mose I, 2:19)
Aleke Mose I, 2:24 kpe ɖe mía ŋu míese alesi Yehowa bua srɔ̃ɖeɖe, kaklã, kple srɔ̃gbegbe gɔme? (Mat. 19:4-6, 9)


text: 1 Paulo, Kristo Yesu fe apostolo, le Mawu mía Xɔla kple Kristo Yesu míafe mɔkpɔkpɔ la fe sedede nu,+2 le esia ŋlɔm na Timoteo,*+ vinye vavã+ le xɔse la me:Amenuveve, nublanuikpɔkpɔ kple ŋutifafa si tso Mawu Fofo la kple Kristo Yesu, mía Afetɔ gbɔ la, nanɔ kpli wò.3 Ale si ko mede dzi fo na wò be nànɔ Efeso esime menɔ Makedonia mɔ dzem la, nenema kee mele dzi dem fo na wò fifia hã be nàde se na ame aɖewo be, woaganɔ nu bubu fiam o,4 eye be woagalé to ɖe gliwo+ kple dzidzimewo xexlẽ fia ŋuti o. Nu mawo meɖea vi aɖeke o,+ ɖeko wonana amewo susua nyawo gblɔna le esi tefe be woana amewo nanya nane si ado ŋusẽ wo le Mawu dzi xɔxɔ se me.5 Le nyatefe me la, taɖodzinu si le mɔfiame sia ŋue nye be, lɔlɔ̃+ si tso dzi dzadzɛ me kple dzitsinya nyui kpakple xɔse+ si me alakpa mele o la nasu mía si.6 Esi ame aɖewo tra tso nu siawo gbɔ ta la, wotrɔ ɖe nu kpoloe fofo si meɖea vi aɖeke o ŋu.+7 Wodi be yewoanye sefialawo,+ evɔ womesea nya siwo gblɔm wole alo nu siwo dzi wotea tɔ ɖo vevie la gɔme o.8 Ke míenyae be Se la nyo, nenye be ame wɔa eŋu dɔ ale si dze,9 eye wònyae be menye ame dzɔdzɔe tae wodea se ɖo o, ke ame siwo tae wodenɛ ɖoe nye sedzidalawo+ kple aglãdzelawo, ame mavɔ̃mawuwo kple nu vɔ̃ wɔlawo, ame mawɔnutefewo* kple ame siwo medea bubu nu kɔkɔewo ŋu o, tɔwulawo kple nɔwulawo, amewulawo,10 ame siwo foa wo ɖokuiwo ɖe gbɔdɔdɔ manɔsenu* me, ŋutsu siwo dɔna kple ŋutsuwo, amefilawo, aʋatsokalawo, atam dzodzro kalawo, kpakple nu bubu ɖe sia ɖe si tsi tsitre ɖe nufiafia si le blibo* la ŋu,+11 nufiafia si sɔ ɖe Mawu dzidzɔtɔ la fe ŋutikɔkɔe nya nyui, si wotsɔ de asi nam la nu.+12 Medaa akpe na mía Afetɔ Kristo Yesu, ame si do ŋusẽm la, elabena ebum nutefewɔlae be wòtsɔ subɔsubɔdɔ de asi nam,+13 togbɔ be tsã la, menye busunyagblɔla kple yometila kpakple ame mabuame hã.+ Gake wokpɔ nublanui nam, elabena mewɔe le manyamanya me kple dzimaxɔse me.14 Ke mía Afetɔ la ve nunye geɖe ŋutɔ ale be xɔse su asinye to lɔlɔ̃ si le Kristo Yesu me la me.15 Nya sia nye nyatefe, eye wòdze be woalɔ̃ ɖe edzi bliboe be: Kristo Yesu va xexea me be yeaɖe nu vɔ̃ wɔlawo.+ Nyee nye ame siawo dometɔ gãtɔ.+16 Gake wokpɔ nublanui nam ale be Kristo Yesu nato nye, ame si nye nu vɔ̃ wɔla gãtɔ dzi aɖe efe dzigbɔgbɔ blewu la katã afia, be wòanye kpɔɖeŋu na ame siwo aziɔ wofe xɔse ɖe eŋu hena agbe mavɔ la.+17 Ke Fia mavɔmavɔtɔ,+ magblemagblẽ,+ makpɔmakpɔ,+ Mawu ɖeka kolia+ la, tɔ nanye bubu kple ŋutikɔkɔe tso mavɔ me yi mavɔ me. Amen.18 Vinye Timoteo, metsɔ mɔfiame sia le asi dem na wò le nyagblɔɖi siwo ku ɖe ŋuwò la nu, ale be woakpe ɖe ŋuwò nàyi aʋa nyui la wɔwɔ dzi,+19 eye nàlé xɔse kple dzitsinya nyui+ me ɖe asi, nu siwo ame aɖewo tu asii ɖa, si na wofe xɔse dome gblẽ abe tɔdziʋu si gbã ene.20 Himenayo+ kple Aleksandro le ame siawo dome, eye meɖe asi le wo ŋu na Satana,+ ne woahe to na wo atsɔ afia wo be woaganɔ busunya gblɔm o.


text:
Afadzato
Afadzato enye to kɔkɔtɔ wu le Ghana dukɔa katã me, togbɔ be efe kɔkɔme nye 880m (alo 2900 ft) ko. To sia le Agumatsa toawo, siwo te ɖe Liati Wote kple Gbledi woŋuti la dome le Ghana fe Vɔlta nutome. To siawo woyi vaseɖe Ghana kple Togo dukɔa fe axadofe. Aduadu , si nye toa wodemtɔ ɖeka la fe tame kɔ wu Afadzato, gake womebunae abe to kɔkɔtɔwo o elabena enye to kpui le to kɔkɔ bubuwo ta me.
Wogblɔe be Afadzato fe ŋkɔ tso Avadzeto me. Gbe alo nutsetsewo siwo le toa dzi fiena ŋui na amewo ŋutɔ, eyata agbledelawo kpakple adela siwo dena toa dzi la yɔnae be "aʋa dze to".
Tagbo tsidzadza si medidi tso Afadzato gbɔ o la, enye nukpɔkpɔ tɔxe, si amedzrowo zɔa mɔ vayi kpɔna.


text: 3 Lɔlɔ̃tɔwo, esiae nye agbalẽ evelia si ŋlɔm mele ɖo ɖe mi fifia, si me metsɔ ŋkuɖodzinya siawo le miafe nuŋububu nyuie ŋutetewo nyɔm, abe ale si mewɔe le agbalẽ gbãtɔa me ene,+2 be miaɖo ŋku nya siwo nyagblɔɖila kɔkɔeawo gblɔ do ŋgɔ, kpakple Afetɔ kple Ðela la fe se si wòde to miafe apostolowo dzi la dzi.3 Gbã la, minyae be le ŋkeke mamlɛawo me la, fewuɖulawo ava kple wofe fewuɖuɖu, eye woawɔ nu le woawo ŋutɔwo fe nudzodzrowo nu+4 ahanɔ gbɔgblɔm be: “Afi ka efe anyinɔɣi sia si ŋugbe wodo la le?+ Kpɔ ɖa, tso ŋkeke si mía tɔgbuiwo dɔ alɔ̃ le ku me la, nuwo katã le edzi yim abe ale si ko wole tso nuwɔwɔ fe gɔmedzedze ene.”+5 Elabena woɖoe koŋ gbe nyatefenya sia be, tso blema ke la dzifowo li, eye anyigba hã do tso tsi me heli ke sesĩe eye wòle tsi titina, le Mawu fe nya la nu;+6 eye nu siawo dzie woto tsrɔ̃ xexe si nɔ anyi ɣemaɣi esime tsi ɖee.+7 Ke wotsɔ nya ma ke dzra dzifo kple anyigba si li fifia la ɖo ɖi na dzo, eye woda wo ɖi na ame mavɔ̃mawuwo fe ʋɔnudɔdrɔ̃ kple tsɔtsrɔ̃ ŋkeke la.+8 Ke lɔlɔ̃tɔwo, migana miafe susu nadzo le nya sia dzi o, be ŋkeke ɖeka le Yehowa* gbɔ abe fe akpe ɖeka ene, eye fe akpe ɖeka abe ŋkeke ɖeka ene.+9 Yehowa* mele wɔwɔm blewu le efe ŋugbedodo la ŋu+ abe ale si ame aɖewo se blewuwɔwɔ gɔme ene o, ke boŋ egbɔa dzi ɖi na mi, elabena medi be ame aɖeke natsrɔ̃ o, ke boŋ edi be mɔnukpɔkpɔ nasu amewo katã si woatrɔ dzi me.+10 Gake Yehowa* fe ŋkeke+ la ava abe fiafitɔ+ ene, si me dzifowo nu ava yi+ kple gbeɖiɖi sesẽ, ke wo me nu, siwo xɔ dzo gbãgbãgbã la alólo, eye woaklo nu le anyigba kple eme dɔwɔwɔwo dzi.+11 Esi woalólo nu siawo katã alea ta la, mibu ame siwo fomevi wòle be mianye le agbe kɔkɔe nɔnɔ kple ɖokuitsɔtsɔ na Mawu me ŋu,12 esi miele lalam eye miafe susu le Yehowa* fe ŋkeke+ la fe vava* ŋu vevie, esime woatsrɔ̃ dzifowo+ le dzo me, eye wo me nuwo alólo le dzoxɔxɔ gbãgbãgbã me.13 Ke míele dzifo yeye kple anyigba yeye, siwo me dzɔdzɔenyenye anɔ la,+ lalam le efe ŋugbedodo la nu.+14 Eya ta lɔlɔ̃tɔwo, esi miele nu siawo lalam ŋuti la, miwɔ miafe ŋutete ɖe sia ɖe be wòakpɔ mi mlɔeba ɖimafomafoe, mokakamanɔŋui, le ŋutifafa me.+15 Eye mibu mía Afetɔ fe dzigbɔɖi la be enye xɔxɔ, abe ale si mía nɔvi lɔlɔ̃tɔ Paulo hã ŋlɔ na mi le nunya si wonɛ la nu ene,+16 esi wòfoa nu tso nu siawo ŋu le efe agbalẽwo katã me. Ke nanewo gɔme sese sesẽ le wo me, siwo ame masrɔ̃nuwo kple ame malikewo le gbo trɔmee, abe ale si wowɔa Ŋɔŋlɔawo fe akpa bubuawo ke ene hena woawo ŋutɔwo fe tsɔtsrɔ̃.17 Eya ta nɔvi lɔlɔ̃tɔwo, esi mienya nu siawo do ŋgɔ ta la, minɔ ŋudzɔ, be sedzimawɔlawo fe vodada nagakplɔ mi atrae kpe ɖe wo ŋu o, ale be miage tso tefe si mieli ke ɖo la o.+18 Ao, ke boŋ miyi edzi miatsi le mía Afetɔ kple mía Ðela Yesu Kristo fe amenuveve kple sidzedze la me. Eya tɔ nanye ŋutikɔkɔe tso fifia yi mavɔmavɔ me. Amen.


text:
John Kufuor
John Agyekum Kufuor (si wodzi Dzome 18, 1938) enye Ghana dukplɔla si le zia dzi tso Dzove 7, 2001 vaseɖe Dzove 7, 2009. Kufuor ga nye zimenɔla na African Union, si nye Afrika dukɔwo fe habɔbɔ.
Kufuor enye Asanteawo. Wodzii le Kumasi. Srɔ̃a ŋkɔ enye Theresa Kufuor (tɔgbuiyɔŋkɔ Mensah), eye vi atɔ̃ le wosi. Kufuor de Osei Tutu Boarding School (1951-53), Prempeh College (1954-58), Lincoln's Inn, London (1959-1961) kple Exeter College le University of Oxford (1961-1964).
Dɔwɔwɔ[trɔ asi le eŋu | edit source]
Kufuor dze dɔ gɔme le Kumasi abe Town Clerk ene. Wotia Kufuor abe MP le 1969 do ɖe Parliament. Le fe 1969 me la, wotiae be woa nye Member of Parliament. Le ɣemaɣi la, enɔ gɔvment me.


text:
Ŋutinya 9: Noa Kpa Aɖakaʋu Aɖe
SRƆ̃NYƆNU ɖeka kple viŋutsu etɔ̃ nɔ Noa si. Viaŋutsuawo fe ŋkɔwoe nye Sem, Xam, kple Yafet. Eye srɔ̃ ɖekaɖeka nɔ viaŋutsu siawo dometɔ ɖesiaɖe si. Eyata ame enyi ye le Noa fe fomea me.
Azɔ Mawu na Noa wɔ nu mawɔkpɔ aɖe. Egblɔ nɛ be wòakpa aɖakaʋu gã aɖe. Aɖakaʋu sia lolo abe tɔdziʋu gã aɖe ene, gake eɖi aɖaka gã aɖe, si didi legbee. Mawu gblɔ be: ‘Nawɔe wòakɔ dzisasrã etɔ̃, eye natso eme woanye xɔdɔmewo.’ Xɔdɔmeawo nye Noa kple efe fomea tɔ, lãwo tɔ, kple nuɖuɖu, siwo katã ahiã na wo la tɔ.
Mawu gagblɔ na Noa be wòatre aɖakaʋua be tsi nagatoe age ɖe eme o. Mawu gblɔ be: ‘Mele tsiɖɔɖɔ gã aɖe he ge vɛ ahatsrɔ̃ xexeame katã. Nusianu, si mele aɖakaʋua me o la aku.’
Noa kple viaŋutsuawo ɖo to Yehowa hedze aɖakaʋua kpakpa gɔme. Gake ame bubuawo ya la, ɖeko woko wo. Woyi nu vlo wɔwɔ dzi. Esi Noa gblɔ nusi Mawu wɔwɔ ge la na wo la, amea ɖeke mexɔ edzi se o.
Exɔ ɣeyiɣi aɖe hafi wokpa aɖakaʋu la vɔ, elabena elolo ŋutɔ. Mlɔeba la, le fe geɖe megbe la, wowu enu. Azɔ Mawu gblɔ na Noa be wòakplɔ lãwo ade aɖakaʋu la me. Mawu gblɔ be nekplɔ lã fomevi aɖewo eveve, atsu kple asi ayi emee. Ke efomevi bubuawo la, Mawu gblɔ na Noa be wòakplɔ adreadre ayi emee. Mawu gagblɔ na Noa be wòakplɔ dzifoxe fomevi vovovowo katã ayi emee. Alesi tututu Mawu gblɔ la, nenemae Noa wɔ.
Emegbe la, Noa kple efe fomea hã yi ɖe aɖakaʋua me. Tete Mawu do ʋɔa ɖe wo nu. Noa kple efe fomea lala le eme. Bu eŋu kpɔ ko be yele aɖakaʋu ma me kpli wo hele lalam. Ðe tsiɖɔɖɔa ava nyatefe abe alesi Mawu gblɔ enea?
Mose I, 6:9-22; 7:1-9.
Nyabiabiawo
- Ame nenie nɔ Noa fe fomea me, eye viaŋutsu etɔ̃awo fe ŋkɔwo ɖe?
- Nu mawɔkpɔ kae Mawu bia Noa be wòawɔ, eye nukatae?
- Aleke Noa fe afelikawo wɔ nui esime wògblɔ aɖakaʋua ŋu nya na wo?
- Nukae Mawu gblɔ na Noa be wòawɔ tso lãwo ŋu?
- Esi Mawu do aɖakaʋua fe ʋɔtrua vɔ la, nukae wòle be Noa kple efe fomea nawɔ?
Nyabiabia bubuwo
- Xlẽ Mose I, 6:9-22.
Nukae na Noa nye Mawu vavãa subɔla vevi aɖe? (Mose I, 6:9, 22)
Aleke Yehowa sena le eɖokui me ɖe ŋutasesẽ ŋu, eye aleke wòle be míabu esia ŋui ne míele modzaka siwo míaɖe tiam? (Mose I, 6:11, 12; Ps. 11:5)
Aleke míate ŋu asrɔ̃ Noa ne míexɔ mɔfiame to Yehowa fe habɔbɔa dzi? (Mose I, 6:22; Yoh. I, 5:3)
- Xlẽ Mose I, 7:1-9.
Esi Yehowa bu Noa be enye ame dzɔdzɔe togbɔ be mede blibo o hã ta la, nuka fe dzie ema de fo na mí egbea? (Mose I, 7:1; Lod. 10:16; Yes. 26:7)


text:
Ŋutinya 42: Tedzi aɖe Ƒo Nu
ÈSE tedzi aɖe wòle nu fom kpɔa? Ðewohĩ àgblɔ be: ‘Ao, lãwo mete ŋu foa nu o.’ Gake Biblia gblɔ be tedzi aɖe fo nu. Na míakpɔ alesi wòdzɔe la ɖa.
Esusɔ vie Israel-viwo nage ɖe Kanaan-nyigba dzi. Balak, Moab-fia la le Israel-viwo vɔ̃m. Eyata edɔ ame ɖo ɖe ŋutsu zazɛ̃ aɖe, si ŋkɔe nye Bileam la be wòava fo fi ade Israel-viwo. Balak do ŋugbe be yeatsɔ ga gbogbo aɖe na Bileam, eyata Bileam lia efe tedzi hedze mɔ yina ɖe Balak gbɔ.
Yehowa medi be Bileam nafo fi ade Yefe dukɔ la o. Eyata edɔ mawudɔla aɖe, si lé yi legbee aɖe ɖe asi la be wòatsi tre ɖe mɔa dzi be Bileam magayi o. Bileam mete ŋu le mawudɔla la kpɔm o, gake efe tedzia ya le ekpɔm. Eyata tedzi la le agbagba dzem be yeatrɔ adzo le mawudɔla la gbɔ, eye mlɔeba la, tedzi la tsyɔ akɔ ɖe mɔa dzi. Bileam do dziku ŋutɔ, eye wòtsɔ ati fo tedzi la.
Eye Yehowa na Bileam fe tedzi la fo nu nɛ. Tedzi la bia be: ‘Nukae mewɔ na wò hafi nèle foyem?’
Bileam gblɔ be: ‘Èna be meɖi tsukunɔ. Ne yi ɖe wòle asinye la, ne mewu wò!’
Tedzi la bia be: ‘Ðe mewɔ nusia ɖe ŋuwò kpɔa?’
Bileam ɖo ŋu be: ‘Ao.’
Tete Yehowa na Bileam kpɔ mawudɔla, si lé yi ɖe asi le mɔa dzi la. Mawudɔla la bia be: ‘Nukatae nèfo wò tedzia? Meva xe mɔ na wò, elabena mele be nàyi aɖafo fi ade Israel o. Ne wò tedzi la ɖe metrɔ ɖa le ŋunye o la, mawu wò, gake nyemawu wò tedzia ya o.’
Bileam gblɔ be: ‘Mewɔ nuvɔ̃. Nyemenya be ètsi tre ɖe mɔa dzi o.’ Mawudɔla la ɖe mɔ na Bileam wòdzo, eye Bileam yi ɖe Balak gbɔ. Egadi kokoko be yeafo fi ade Israel, gake Yehowa na wòyra Israel zi etɔ̃ sɔŋ boŋ.
Mose IV, 21:21-35; 22:1-40; 23:1-30; 24:1-25.
Nyabiabiawo
- Amekae nye Balak, eye nukatae wòdɔ woyɔ Bileam vɛ nɛ?
- Nukatae Bileam fe tedzi la tsyɔ akɔ ɖe mɔa dzi?
- Nya kae tedzi la gblɔ Bileam se?
- Nya kae mawudɔla aɖe gblɔ na Bileam?
- Nukae dzɔ esi Bileam di be yeafo fi ade Israel?
Nyabiabia bubuwo
- Xlẽ Mose IV, 21:21-35.
Nukatae Israel ɖu Amoritɔwo fe Fia Sixon kple Basan-fia Og dzi? (Mose IV, 21:21, 23, 33, 34)
- Xlẽ Mose IV, 22:1-40.
Susu ka tae Bileam di be yeafo fi ade Israel ɖo, eye nukawoe míate ŋu asrɔ̃ tso esia me? (Mose IV, 22:16, 17; Lod. 6:16, 18; Pet. II, 2:15; Yuda 11)
- Xlẽ Mose IV, 23:1-30.
Togbɔ be Bileam fo nu abe Yehowa subɔlae wònye ene hã la, aleke efe nuwɔnawo ɖee fia be menyee o? (Mose IV, 23:3, 11-14; Sam. I, 15:22)
- Xlẽ Mose IV, 24:1-25.
Aleke Biblia fe nuŋlɔɖi sia doa ŋusẽ míafe xɔse be Yehowa awɔ efe tameɖoɖo dzi? (Mose IV, 24:10; Yes. 54:17)


text:
Ŋutinya 49: Ɣe Tɔ ɖe Tefe Ðeka
KPƆ Yosua ɖa. Ele gbɔgblɔm be: ‘Ɣe, tɔ ɖe tefe ɖeka!’ Eye ɣe la tɔ ɖe tefe ɖeka. Etɔ ɖe dzifo titina afima tututu hena ŋkeke bliboa. Yehowae na wòtɔ! Gake na míakpɔ nusita Yosua di be ɣe la nanɔ keklẽm la ɖa.
Esi fia vɔ̃ɖi atɔ̃, siwo le Kanaan-nyigba dzi la dze aʋawɔwɔ gɔme kple Gibeontɔwo la, Gibeontɔwo ɖo ame ɖe Yosua be wòakpe ɖe yewo ŋu. Egblɔ be: ‘Miva xɔ na mí kaba! Fia, siwo katã le todua me la va aʋa wɔ ge kple wò dɔlawo.’
Enumake Yosua kple efe aʋawɔlawo yi. Wozɔ azɔli zã blibo la. Esi woɖo Gibeon la, vɔvɔ̃ ɖo fia atɔ̃awo fe aʋawɔlawo, eye wote sisi. Tete Yehowa na kpetsi gãwo dza, eye aʋawɔla, siwo kpetsia wu la sɔ gbɔ wu esiwo Yosua fe aʋawɔlawo wu.
Yosua kpɔ be esusɔ vie ɣe naɖo to. Ne viviti do la, fia vɔ̃ɖi atɔ̃awo fe aʋawɔlawo dometɔ geɖe asi adzo. Ematae Yosua do gbe ɖa na Yehowa hegblɔ be: ‘Ɣe, tɔ ɖe tefe ɖeka!’ Eye esi ɣea nɔ keklẽm la, Israel-viwo te ŋu ɖu aʋa la dzi keŋkeŋ.
Fia vɔ̃ɖi geɖe gale Kanaan-nyigba dzi, siwo lé fu Mawu fe amewo. Anɔ abe fe ade ene hafi Yosua kple efe aʋawɔlawo ɖu fia 31 dzi le anyigba la dzi. Esi wowɔ esia vɔ la, Yosua na be woma Kanaan-nyigba la na fome, siwo mekpɔ anyigba haɖe o la.
Ƒe geɖewo va yi, eye Yosua va ku esime wòxɔ fe 110. Esi eya kple exɔlɔ̃wo nɔ agbe la, ameawo ɖo to Yehowa. Gake esi ame nyui siawo ku ko la, ameawo dze nu gbegblẽ wɔwɔ gɔme, eye woge ɖe fukpekpe me. Afisiae wohiã na Mawu fe kpekpeɖeŋu le vevie.
Yosua 10:6-15; 12:7-24; 14:1-5; Ʋɔnudrɔ̃lawo 2:8-13.
Nyabiabiawo
- Nya ka gblɔm Yosua le le nɔnɔmetata la me, eye nukatae?
- Aleke Yehowa kpe ɖe Yosua kple efe aʋawɔlawo ŋui?
- Fia siwo nye futɔ neni dzie Yosua ɖu, eye ɣeyiɣi didi kae wòxɔ?
- Nukatae Yosua ma Kanaan-nyigba la?
- Ƒe nenie Yosua xɔ hafi ku, eye nukae dzɔ ɖe ameawo dzi emegbe?
Nyabiabia bubuwo
- Xlẽ Yosua 10:6-15.
Esi míenya be Yehowa na ɣe kple ɣleti tɔ ɖe tefe ɖeka na Israel ta la, kakaɖedzi kae le mía si egbea? (Yos. 10:8, 10, 12, 13; Ps. 18:3; Lod. 18:10)
- Xlẽ Yosua 12:7-24.
Ameka koŋue ɖu Kanaan-fia 31 dzi, eye nukatae esia nyanya le vevie na mí egbea? (Yos. 12:7; 24:11-13; Mose V, 31:8; Luka 21:9, 25-28)
- Xlẽ Yosua 14:1-5.
Aleke woma anyigba la na Israel-toawoe, eye nukae esia ɖe fia le nusi dome amewo anyi le Paradiso me ŋu? (Yos. 14:2; Yes. 65:21; Xez. 47:21-23; Kor. I, 14:33)
- Xlẽ Ʋɔnudrɔ̃lawo 2:8-13.
Abe Yosua si nɔ Israel ene la, amekawoe xea mɔ ɖe xɔsegbegbe nu egbea? (Ʋɔn. 2:8, 10, 11; Mat. 24:45-47; Tes. II, 2:3-6; Tito 1:7-9; Nyaɖ. 1:1; 2:1, 2)


text:
Yesu Ƒe Ku Ƒe Ŋkuɖodzi
Míele kpewòm dzidzɔtɔe be nàva wɔ ɖeka kpli mí le Yesu fe ku fe ŋkuɖodziwɔnawo me. Kpɔ kpekpewɔfe si tsɔ ɖe mia gbɔ.
Ame Miliɔn Geɖe Ava
—Wò Hã Àvaa?
Le zã si do ŋgɔ na Yesu fe ku me la, ekpe kple efe apostolowo eye wòɖo wɔna bɔbɔe aɖe anyi hegblɔ na wo be: “Minɔ esia wɔm hena ŋkuɖoɖo dzinye.” Edi be woawɔ esia atsɔ aɖo ŋku vɔ si sa ge wògbɔna kpuie ɣemaɣi ɖe amegbetɔwo ta la dzi.
Le fe si va yi me la, ame miliɔn 20 kloe wɔ Yesu fe sededea dzi hekpɔ gome le fe sia fe fe wɔna sia me le xexea me godoo. Ke fe sia me ya ɖe? Kristo fe ku fe Ŋkuɖodzia dze Fiɖa, April 3, 2015 dzi le ɣeɖoto megbe.
Yehowa Ðasefowo tsɔ dzidzɔ le kpewòm be nàkpɔ gome le wɔna vevi sia me kpli yewo. Àva se nu tso yayra si Yesu fe agbe kple efe ku ate ŋu anye na wò la ŋu.
Wɔna sia si ta womaxɔ ga ɖo o la ayi edzi le miafe nutoa me.


text:
Ŋutinya 27: Fia Vɔ̃ɖi aɖe Ðu Egipte Dzi
ŊUTSU, siwo le afisia la le ameawo dzi zim be woawɔ dɔ. Kpɔ ŋutsu, si le dɔwɔlawo dometɔ ɖeka fom kple atam la ɖa! Dɔwɔlaawo nye Yakob fe fomeawo, eye woyɔa wo be Israel-viwo. Eye amesiwo le wo dzi zim be woawɔ dɔ lae nye Egiptetɔwo. Israel-viwo zu kluviwo na Egiptetɔwo. Aleke esia va dzɔe?
Yakob fe fome gã la nɔ ŋutifafa me le Egipte fe geɖe. Yosef, amesi nye ame vevitɔ kekeake, si kplɔ Farao ɖo le Egipte la lé be na wo. Gake Yosef va ku. Eye Farao bubu aɖe, si melɔ̃ Israel-viwo o la zu fia le Egipte.
Eyata Farao vɔ̃ɖi sia do kluvi Israel-viwo. Eye wòtsɔ ŋutsu ŋutasẽlawo ɖo amegãe ɖe wo nu. Wozi Israel-viwo dzi be woawɔ dɔ sesĩe atso du geɖe na Farao. Gake hã la, Israel-viwo ganɔ dzidzim ɖe edzi ko. Ɣeyiɣi ʋɛ aɖe megbe la, Egiptetɔwo te vɔvɔ̃ be Israel-viwo asɔ gbɔ fũ ahakpɔ ŋusẽ geɖe.
Ènya nusi Farao wɔa? Egblɔ na nyɔnu, siwo kpena ɖe vidada, siwo nye Israeltɔwo ŋu le wo viwo dzidzi me la bena: ‘Miwu ŋutsuvi ɖesiaɖe, si woadzi la.’ Gake nyɔnu siawo nye nyɔnu nyuiwo, eyata womewu vidzĩawo o.
Eyata Farao ɖe gbe na efe ameawo katã be: ‘Milé Israel-vidzĩe ŋutsuviawo ne míawu wo. Mina vidzĩe nyɔnuviawo ko natsi agbe.’ Ðe ema menye se vɔ̃ɖi dede oa? Na míakpɔ alesi woɖe vidzĩe ŋutsuviawo dometɔ ɖeka fe agbee la ɖa.
Mose II, 1:6-22.
Nyabiabiawo
- Le nɔnɔmetataa me la, amekae lé atam la ɖe asi, eye ameka fomee wòle?
- Esi Yosef ku megbe la, nukae va dzɔ ɖe Israel-viwo dzi?
- Nukatae Egiptetɔwo va te vɔvɔ̃ na Israel-viwo?
- Se kae Farao de na nyɔnu siwo kpena ɖe vidada siwo nye Israeltɔwo ŋu le wo viwo dzidzi me?
Nyabiabia bubuwo
- Xlẽ Mose II, 1:6-22.
Aleke Yehowa dze ŋugbe si wòdo na Abraham la dzi wɔwɔ gɔmee? (Mose II, 1:7; Mose I, 12:2; Dɔw. 7:17)
Aleke Hebritɔ vixelawo de bubu agbe ŋui? (Mose II, 1:17; Mose I, 9:6)
Aleke woɖo etefe na vixelaawo le wofe nutefewɔwɔ na Yehowa tae? (Mose II, 1:20, 21; Lod. 19:17)
Aleke Satana te kpɔ be yeagblẽ tame si Yehowa ɖo le Abraham fe Dzidzimevi si ŋugbe wòdo ŋu la mee? (Mose II, 1:22; Mat. 2:16)


text:
NYATI SI LE AKPAA DZI | DZIÐUÐU SI MEWƆA NU FITIFITI O
Dziɖuɖuwo Ƒe Nu Fitifiti Wɔwɔ Le Nu Gblẽm Ŋutɔ
Woɖea dziɖuɖuwo fe nu fitifiti wɔwɔ gɔme be enye ŋusẽzazã le mɔ gbegblẽ nu hena ame ŋutɔ fe viɖe. Nu sia dzɔna tso keke blema ke. Le kpɔɖeŋu me, sedede aɖe le Biblia me fe 3,500 sɔŋ enye esia si amewo nya nyuie, si gblɔ be woagaxɔ zãnu le ʋɔnudɔdrɔ̃ me o. (2 Mose 23:8) Gake nu fitifiti wɔwɔ lɔ nu geɖe ɖe eme wu zãnuxɔxɔ ko. Ɣeaɖewoɣi la, dumegã nu fitifiti wɔlawo fia dɔwɔnuwo, wowɔa mɔnukpɔkpɔ siwo womedze na o la ŋu dɔ, alo woblua asi ɖe ga me gɔ̃ hã. Eye wotea ŋu wɔa wofe ŋusẽ ŋu dɔ madzemadzee be wòaɖe vi na wo xɔlɔ̃wo kple wofe fometɔwo.
Togbɔ be nu fitifiti wɔwɔ ate ŋu anɔ amegbetɔwo fe ɖoɖo ɖe sia ɖe me hã la, edze abe dziɖulawo domee wòbɔ ɖo wu ene. Akɔntabubu si wona ŋkɔe le yevugbe me be 2013 Global Corruption Barometer (Ƒe 2013 Nu Fitifiti Wɔwɔ Ƒe Dzidzenu) si Transparency International (Anukwareɖiɖi Le Dukɔwo Dome) fe habɔbɔ ɖe ɖe go la ka nya ta be amewo gblɔna le xexea me godoo be dziɖuɖudɔwɔfe atɔ̃ siwo me nu fitifiti wɔwɔ bɔ ɖo wue nye dunyahehawo, kpovitɔwo, dumegãwo, sewɔfewo, kple ʋunudrɔ̃fewo. Lé ŋku ɖe esia ŋuti nyatakaka ʋɛ siwo klo nu le kuxi sia dzi ŋu kpɔ.
AFRIKA: Le fe 2013 me la, wotsɔ nya ɖe dumegã 22,000 ŋu le ʋɔnu le South Africa le nu fitifiti wɔwɔ ta.
AMERIKA-DUKƆWO: Le fe 2012 me la, wobu fɔ ame 25 le Brazil be wotsɔ dukɔa fe ga ma na amewo be woade yewofe dunyaheha dzi. Wofe dukplɔla tsãtɔ fe akametiwo fe tatɔ, si nye ŋusẽtɔ evelia le dukɔa me hã le wo dome.
ASIA: Le Seoul, South Korea la, ame 502 ku esime nudzrafe gã aɖe si nye dzifoxɔ la mu le fe 1995 me. Numekulawo va kpɔe be dumegãwo xɔ zãnu heɖe mɔ na xɔtulawo wozã xɔtunu siwo meɖo dedienɔnɔ fe dzidzenua gbɔ o la tsɔ tu xɔa, ale woŋe aɖaba fu dedienɔnɔ fe dzidzenuwo dzi le xɔa tutu me.
EUROPA: Afenɔ Cecilia Malmström si nye Europa Dukɔwo Me Nyawo Gbɔ Kpɔkpɔ Dɔwɔfe Ƒe Dɔgbedela gblɔ be: “Ale si gbegbe [nu fitifiti wɔwɔ fe] kuxia nu sẽe [le Europa] la wu gbɔgblɔ.” Egblɔ kpee be “edze abe dunyaheha aɖeke medi ŋutɔŋutɔ be yewoaɖe kuxia ɖa o ene.”
Dziɖuɖuwo fe nu fitifiti wɔwɔ nu sẽ ŋutɔ. Nufialagã Susan Rose-Ackerman, si nye nu fitifiti wɔwɔ ɖeɖe ɖa ŋuti numekula bibi aɖe ŋlɔ bena hafi woate ŋu aɖe kuxi sia ɖa la, “ele be woawɔ tɔtrɔ gãwo le dziɖuɖuwo fe asitsamɔnuwo me.” Togbɔ be edze abe womate ŋu awɔ naneke le nɔnɔmea ŋu o ene hã la, Biblia ka ɖe edzi na mí be menye ɖeko tɔtrɔ siwo lolo wu emawo anya wɔ o, ke eɖee fia hã be woava eme godoo.


text:
Àdi be yease nyati sia le gbe sia mea, %%?
Ɛ̃
Ao
Agbalẽwo Kple Agbalẽ Gbadza Siwo Woazã Atsɔ Awɔ Biblia-nusɔsrɔ̃
Zã agbalẽwo kple agbalẽ gbadza siawo siwo fe kɔpi nàte ŋu awɔ la nàtsɔ asrɔ̃ Biblia la me nyatiwo ɖekaɖekae.
Ame Kukuwo fe Gbɔgbɔwo—Ðe Woate Ŋu Akpe Ðe Ŋuwò alo Awɔ Nuvevi Wòa? Woli Nyatefea?
Mawu Fiaɖufea Le Dzi Ðum!
Ƒe 2015 Ŋkuɖodzia Ƒe Amekpegbalẽvi
Ŋɔŋlɔawo Me Dzodzro Gbe Sia Gbe—2015
Numekuku Ŋuti Mɔfiagbalẽ Na Yehowa Ðasefowo—Ƒe 2014 Ƒe Tata
‘Di Ŋutifafa Eye Nàti Eyome’—1 Pet. 3:11
Yi Edzi Nànɔ Yehowa Ƒe Dzɔdzɔenyenye Dim!—Mat. 6:33
Asitɔtrɔ siwo míewɔ le nu siwo míeda ɖe Internet dzi ŋu la dometɔ aɖewo manya dze le agbalẽawo ŋutɔwo me haɖe o.


text:
Ŋutinya 65: Fiaɖufe la Ma
ÈNYA nusita ŋutsu sia le efe awu vuvum kakɛkakɛa? Yehowae be nevuvui. Ŋutsu siae nye Mawu fe nyagblɔɖila Axiya. Ènya amesi nye nyagblɔɖila? Enye amesi Mawu gblɔa nusi gbɔna dzɔdzɔ ge la na doa ŋgɔ.
Axiya le nu fom na Yerobeam le afisia. Yerobeam nye ŋutsu, si Salomo ɖo efe xɔtudɔ la fe akpa aɖe nu. Esi Axiya do go Yerobeam le mɔ sia dzi la, Axiya wɔ nukunu aɖe. Eɖe awu ʋlaya yeye, si wòdo la hevuvui ɖe kakɛ 12 me. Egblɔ na Yerobeam be: ‘Lɔ kakɛ 10 na ɖokuiwò.’ Ènya nusita Axiya tsɔ kakɛ 10 na Yerobeam mahã?
Axiya ɖe eme be, Yehowa le fiaɖufe la xɔ ge le Salomo si. Egblɔ be Yehowa le to 10 tsɔ ge na Yerobeam. Esia fia be to eve koe asusɔ na Salomo fe vi Rexabeam wòaɖu fia ɖe edzi
Esi Salomo se nusi Axiya gblɔ na Yerobeam la, dzi kui ŋutɔ. Edi be yeawu Yerobeam. Gake Yerobeam si yi Egipte. Ɣeyiɣi aɖe megbe la, Salomo ku. Eɖu fia hena fe 40; ke azɔ la, via Rexabeam zu fia. Yerobeam se le Egipte be Salomo ku, eyata egbɔ va Israel.
Rexabeam menye fia ɖɔʋu o. Esẽ ŋuta ameawo ŋu wu fofoa Salomo gɔ̃ hã. Yerobeam kple ame ŋkuta aɖewo yi Fia Rexabeam gbɔ hebiae be wòakpɔ nublanui na ameawo. Gake Rexabeam gbe. Le nyatefe me la, esẽ ŋuta wu tsã. Eyata ameawo ɖo fia Yerobeam ɖe to 10 dzi; gake Benyamin kple Yuda fe to eveawo lɔ̃ be Rexabeam nanye yewofe fia.
Yerobeam melɔ̃ be yefe amewo nayi Yerusalem aɖasubɔ le Yehowa fe gbedoxɔ me o. Eyata ewɔ sikanyivi eve, eye wòna to 10 fiaɖufe la subɔ wo. Etefe medidi o la, anyigba la yɔ fũ kple hlɔ̃dodo kple nuvlowɔwɔ.
Dzɔgbevɔ̃e hã ɖo to eve fiaɖufe la me. Esi Rexabeam zu fia mede fe atɔ̃ haɖe o la, Egipte-fia va wɔ aʋa kple Yerusalem. Etsɔ kesinɔnu geɖe dzoe le Yehowa fe gbedoxɔ me. Eyata ɣeyiɣi kpui aɖe koe gbedoxɔ la nɔ kɔkɔe abe alesi wotui la ene.
Fiawo I, 11:26-43; 12:1-33; 14:21-31.
Nyabiabiawo
- Ŋutsu eve siwo le nɔnɔmetataa me fe ŋkɔwo ɖe, eye amekawoe wonye?
- Nukae Axiya wɔ awu si wòdo lae, eye efe nuwɔnaa gɔme ɖe?
- Nukae Salomo di be yeawɔ Yerobeam?
- Nukatae ameawo tsɔ Yerobeam ɖo fia ɖe to ewo nu?
- Nukatae Yerobeam wɔ sikanyivi eve, eye nukae dzɔ ɖe anyigba la dzi le ema megbe kpuie?
- Nukae va dzɔ ɖe to eve fiaɖufe la kple Yehowa fe gbedoxɔ si nɔ Yerusalem la dzi?
Nyabiabia bubuwo
- Xlẽ Fiawo I, 11:26-43.
Ameka fomevie nye Yerobeam, eye nukae Yehowa gblɔ be yeawɔ nɛ ne elé yefe seawo me ɖe asi? (Fia. I, 11:28, 38)
- Xlẽ Fiawo I, 12:1-33.
Nukae dzilawo kple hamemegãwo ate ŋu asrɔ̃ tso ŋusẽ zazã le mɔ gbegblẽ nu ŋu le Rexabeam fe kpɔɖeŋu gbegblẽ la me? (Fia. I, 12:13; Nyagb. 7:7; Pet. I, 5:2, 3)
Ameka gbɔe wòle be sɔhɛwo nadi mɔfiafia tsoe egbea ne wole nyametsotso veviwo wɔm le agbe me? (Fia. I, 12:6, 7; Lod. 1:8, 9; Tim. II, 3:16, 17; Heb. 13:7)
Nukae na Yerobeam ɖo nyivi tadeagufe eve, eye aleke esia ɖee fia be mexɔ Yehowa dzi se kura o? (Fia. I, 11:37; 12:26-28)
Amekae na to ewo fiaɖufea dze aglã ɖe tadedeagu vavãtɔa ŋu? (Fia. I, 12:32, 33)


text:
Ŋutinya 67: Yosafat Ðo Dzi Ðe Yehowa Ŋu
ÈNYA ŋutsu siawo kple nusi wɔm wolea? Woyina aʋa, eye ŋutsu, siwo le ŋgɔ la le ha dzim. Gake ɖewohĩ àbia be: ‘Nukatae yiwo kple akplɔwo mele hadzilawo si be woawɔ aʋae o?’ Na míakpɔe ɖa.
Yosafat nye Israel fe to eve fiaɖufe la fe fia. Enɔ anyi le ɣeyiɣi, si tututu me to 10 fe dziehe fiaɖufe fe Fia Axab kple Izebel nɔ anyi la me. Gake Yosafat nye fia nyui aɖe, eye fofoa Asa hã nye fia nyui aɖe. Eyata amesiwo le to eve fe anyiehe fiaɖufea me la nɔ agbe vivi.
Gake fifia nane dzɔ, si do vɔvɔ̃ na ameawo. Dɔlawo va gblɔ na Yosafat be: ‘Aʋakɔ gã aɖe tso Moab, Amon kple Seir-to fe dukɔwo me be woava dze dziwò.’ Israel-vi geɖe fo fu ɖe Yerusalem be woabia Yehowa fe kpekpeɖeŋu. Woyi gbedoxɔ la me, eye Yosafat do gbe ɖa le afima be: ‘O Yehowa mía Mawu, míenya nusi míawɔ o. Wɔna aɖeke mele mía ŋu le aʋakɔ gã sia nu o. Wòe míekpɔ mɔ na hena kpekpeɖeŋu.’
Yehowa see, eye wòna esubɔlawo dometɔ ɖeka gblɔ na ameawo be: ‘Aʋa la menye mia tɔ o, ke Mawu tɔe. Menye miawoe le aʋa la wɔ ge o. Minɔ nu kpɔm ko, eye miakpɔ alesi Yehowa le mia ɖe gee ɖa.’
Esi ŋu ke la, Yosafat gblɔ na ameawo be: ‘Miɖo dzi ɖe Yehowa ŋu!’ Eye wòɖo hadzilawo efe aʋawɔlawo ŋgɔ, eye esi wonɔ azɔlia dzi la, wonɔ kafukafuhawo dzim na Yehowa. Esi wotu aʋa la kpuie la, ènya nusi dzɔa? Yehowa na be asrafo, siwo nye futɔwo la wɔ aʋa kple wo nɔewo. Eye hafi Israel-viwo naɖo la, asrafo, siwo nye futɔwo la dometɔ ɖesiaɖe ku!
Ðe menye nunyanu be Yosafat ɖo dzi ɖe Yehowa ŋu oa? Ne míawo hã míeɖo dzi ɖe eŋu la, míanye nunyalawo.
Fiawo I, 22:41-53; Kronika II, 20:1-30.
Nyabiabiawo
- Amekae nye Yosafat, eye ɣeyiɣi ka mee wònɔ anyi?
- Nukatae vɔvɔ̃ ɖo Israel-viwo, eye nukae wo dometɔ geɖe wɔ?
- Aleke Yehowa ɖo Yosafat fe gbedodoɖaa ŋui?
- Nukae Yehowa na wòdzɔ do ŋgɔ na aʋa la?
- Nukae míate ŋu asrɔ̃ tso Yosafat gbɔ?
Nyabiabia bubuwo
- Xlẽ Kronika II, 20:1-30.
Aleke Yosafat ɖe nusi wòle be Mawu subɔla wɔnutefewo nawɔ ne woɖo nɔnɔme doŋɔdzinamewo me la fiae? (Kron. II, 20:12; Ps. 25:15; 62:2)
Esi wònye be Yehowa zãa mɔnu aɖe tsɔ gblɔa efe gbedasiwo na efe amewo ɣesiaɣi ta la, mɔnu kae wòzãna egbea? (Kron. II, 20:14, 15; Mat. 24:45-47; Yoh. 15:15)
Ne Mawu dze “Mawu, ŋusẽkatãtɔ la, fe ŋkeke gã la fe aʋawɔwɔ” la gɔme la, aleke míafe nɔnɔmea aɖi Yosafat tɔe? (Kron. II, 20:15, 17; 32:8; Nyaɖ. 16:14, 16)
Le Lewi-viawo sɔsrɔ̃ me la, kpekpeɖeŋu kae mɔɖelawo kple dutanyanyuigblɔlawo nana le xexeame katã fe gbefãɖeɖedɔa me egbea? (Kron. II, 20:19; Rom. 10:13-15; Tim. II, 4:2)


text:
SƆHƐWO BIANA BE
Nu Kae Mawɔ Ne Amewo Le Nye Nya Gblɔm?
Nu si tae wòvena
Ameŋunyagbɔgblɔ aɖewo vɔ̃ɖi. Le kpɔɖeŋu me, ne amea ɖoe koŋ be yeafo ɖi wò ŋkɔ. Gake ne menye ameŋunyagbɔgblɔ vɔ̃ɖie o hã la, evena vevietɔ nenye be míafe ame vevi aɖee gblɔ nya sia ɖe mía ŋu!
“Meva see be xɔ̃nye aɖe le gbɔgblɔm na amewo be nyemetsɔa ɖeke le eme na ame bubuwo o. Evem ŋutɔ! Nyemese nu si tae wògblɔ nya ma ɖo la gɔme o.”
—Ashley.
Nyatefenya: Ne wogblɔ nya manyomanyo ɖe ame ŋu la, evena ŋutɔ, eɖanye ame xɔlɔ̃ vevi alo ame bubu aɖee gblɔe o.
Nya vɔ̃
—màte ŋu axe mɔ ɖe enu ɣesiaɣi o
Susu vovovo siwo ta wogblɔa amewo fe nya la dometɔ aɖewoe nye esi:
Ðetsɔleme vavã. Amegbetɔwo bɔa ha kple wo nɔewo. Eya ta esɔ be míaɖo dze kple mía nɔewo alo afo nu tso mía nɔewo ŋu. Biblia ŋutɔ hã de dzi fo na mí be ‘míafe ŋku nenɔ ame bubuwo fe nyonyo ŋu’ va se ɖe afi aɖe ya teti.
“Amegbetɔwo ŋue mielɔ̃a dzeɖoɖo tsoe wu!”
—Bianca.
“Medina be manya nu siwo le edzi yim le amewo fe agbe me eye be mafo nu tso eŋu na ame bubuwo. Nyemenya nu si tae o, gake ɖeko wòvivia nunye.”
—Katie.
Modzakaɖeɖe. Ame aɖewo nɔ anyi le Biblia-ŋlɔɣiwo siwo “mezãa wofe vovoɣiwo ɖe naneke ŋu tsɔ wu be woanɔ nya yeyewo gblɔm alo anɔ wo sem o.” (Dɔwɔwɔwo 17:21) Nenema ke ko wòle egbea hãe!
“Ɣeaɖewoɣi ne nu wɔdɔɖeamedzi aɖeke medzɔ o la, woawo ŋutɔ wokpaa ɖe ale be woakpɔ nya aɖe si ŋu woaɖo dze le.”
—Joanna.
Ŋuʋaʋã. Biblia xlɔ̃ nu mí wòsɔ nyuie be míagatsɔ mía ɖokuiwo anɔ sɔsɔm kple ame bubuwo o. (Galatiatɔwo 6:4) Nublanuitɔe la, ne ame aɖewo kpɔ be ame bubuwo fe ŋutete wu yewo tɔ le nanewo me la, wonɔa wo ŋu gblẽm.
“Zi geɖe la, ameŋugbegblẽ ɖea nane fiana tso ameŋugblẽlawo ŋutɔ ŋu. Eɖenɛ fiana zi geɖe be wole ŋu ʋãm ame siwo ŋu gblẽm wole la le dzi me. Wogblẽa amewo ŋu ale be wofe dzi nadze eme eye woatsɔ ana kakaɖedzi wo ɖokuiwo be yewonyo wu ame siwo ŋu gblẽm yewole la.”
—Phil.
Nyatefenya: Godogodoa amewo agblɔ wo haviwo ŋu nya, eye woagblɔ wò hã tɔwò.
Dzidzɔnya
—mele be esia naɖe dzi le fowò o
Ele eme be màte ŋu axe mɔ na amewo be womegagblɔ ye ŋu nya o, gake àte ŋu atia ale si nàwɔ nui. Ne èse be amewo le ye ŋu nya gblɔm la, àte ŋu awɔ nu eve ya teti.
NU GBÃTƆ: Do tokui. Zi geɖe la, nu nyuitɔ si nàwɔ koe nye be nàdo tokui, vevietɔ ne enye nya maɖinyɛwo. Wɔ ɖe Biblia fe aɖaŋuɖoɖo sia dzi: “Wò gbɔgbɔ megayɔ ɖe dzikudodo ŋu o, elabena bometsilawo fe akɔtae dziku nɔna.”
“Afluiwo nɔ ɖiɖim be mele zɔzɔm kple ŋutsuvi aɖe! Eɖi kokoe ale gbegbe be ɖeko metsɔe na nukokoe.”
—Elise.
“Nu vevitɔ si xɔa aɖi le ameŋunyagbɔgblɔ sie nye ŋkɔ nyui fe amesinɔnɔ. Ne wole nya vɔ̃ gblɔm le ŋuwò na amewo gɔ̃ hã, esi amewo nyae be ènɔa agbe nyuie ta, ame ʋɛ aɖewo koe axɔ nya mawo dzi ase o. Nu nyui siwo wonya tso ŋuwò axɔ aɖi le ameŋunyagbɔgblɔ ma si.”
—Allison.
Aɖaŋuɖoɖo: Ŋlɔ (1) nya si wògblɔ tso ŋuwò la ɖi, (2) ale si nèse le ɖokuiwò me la ɖi. Ne ènya ‘de ŋugble le wò dzi me’ vɔ ko la, anɔ bɔbɔe na wò be nàɖe susu ɖa le nya mawo dzi.
NU EVELIA: Yi ame si gblɔ nyaa na amewo la gbɔ nàbiae. Le go aɖewo me la, àse le ɖokuiwò me be nya si wogblɔ ɖe ye ŋu vɔ̃ɖi ale gbegbe be ehiã be yeayi aɖafo nu kple ame si gblɔ nyaa na amewo.
“Ne èyi ɖabia nya ame si le ŋuwò gblẽm la, akpɔe dze sii be èse nya si gblɔm wòle tso ŋuwò la. Esia ate ŋu ana mɔnukpɔkpɔ mi miadzro nyaa me eye ate ŋu adzɔ gɔ̃ hã be miawu nya ma.”
—Elise.
Hafi nàyi amea gbɔ la, bu Biblia fe mawunyakpukpui siawo ŋu eye nàdzro biabia siwo kpe ɖe wo ŋu la me.
“Ne ame aɖe mekpɔ se nya, hafi ɖo eŋu o la, bometsitsi kple ŋukpe wònye nɛ.” (Lododowo 18:13) ‘Ðe mese susu si tae amea gblɔ nya ɖo la gɔme tsitotsitoa? Ðe wòate ŋu anye be ame si va gblɔ nam be wole ŋunye gblẽm la mese nya nyuie oa?’
“Ele be ame sia ame naɖe abla le nusese me, nanɔ blewu le nufofo me, nanɔ blewu le dziku me.” (Yakobo 1:19) ‘Ðe wòsɔ be mayi ameŋunyagblɔla gbɔ le ɣeyiɣi sia mea? Ðe meka ɖe edzi be mebu nyaa ŋu nyuiea? Alo ɖe wòanyo be malala gbɔ ale be nye dziku nu nafa keŋkeŋ hafia?’
“Nu sia nu si miedina be amewo nawɔ na mi la, ele be miawo hã miawɔ nenema ke na wo.” (Mateo 7:12) ‘Nenye nyee wɔ nua ɖe amea ŋu ɖee, aleke madi be wòagblɔe nam? Afi kae madi be wòagblɔ nya sia nam le? Nyagbe kawo tɔgbi zazãe aɖe vi wu, eye aleke magblɔe wòaɖe vi wu?
Aɖaŋuɖoɖo: Hafi nàyi ameŋunyagblɔlaa gbɔ la, ŋlɔ nya siwo nàdi be yeagblɔ nɛ la ɖi. Azɔ lala kwasiɖa ɖeka alo eve, gbugbɔ xlẽ nu siwo nèŋlɔ ɖi la, eye nàkpɔ ɖa be ɖe wòahiã be yeatrɔ nanewo le wo me hã. Gawu la, anyo be nàka nu si nèdi yeawɔ la ta na dziwòla alo xɔ̃wò kpɔnutefe aɖe ne wòaɖo aɖaŋu na wò.
Nyatefenya: Abe ale si ko wòle le agbemenuwɔna geɖewo gome ene la, màte ŋu axe mɔ ɖe ameŋunyagbɔgblɔ nu keŋkeŋ o. Gake esia mefia be nàɖe mɔ wòakpɔ ŋusẽ ɖe dziwò o.


text:
Nusɔsrɔ̃ 4
Ame Kae Nye Yesu Kristo?
1. Aleke Yesu fe agbe dze egɔmee?
To vovo na amegbetɔwo katã la, Yesu nye gbɔgbɔmenuwɔwɔ nɔ dzifo hafi wova dzii ɖe anyigba dzi. (Yohanes 8:23) Eyae nye Mawu fe nuwɔwɔ gbãtɔ, eye ekpe asi ɖe Mawu ŋu le nu bubuwo katã wɔwɔ me. Eya ɖeka koe Yehowa ŋutɔ wɔ tẽe, eya tae woyɔe be Mawu fe “Tenuvi” ɖo. (Yohanes 1:14) Yesu wɔ dɔ abe Mawu fe Nyanuɖela ene, eya ta wogayɔe be “Nya la.”
2. Nu ka tae Yesu va anyigba dzi ɖo?
Mawu dɔ Via tso dzifo ɖo ɖe anyigba dzi to efe agbe tsɔtsɔ de Yuda ɖetugbui nɔafe, si ŋkɔe nye Maria, fe vidzidɔ me me. Eya ta fofo si nye amegbetɔ menɔ Yesu si o. (Luka 1:30-35) Susu siwo ta Yesu va anyigba dzi ɖoe nye be (1) wòafia nyatefe si ku ɖe Mawu ŋu la mí, (2) wòaɖo kpɔɖeŋu na mí le Mawu fe lɔlɔ̃nu wɔwɔ me, ne míele nɔnɔme sesẽwo me tom gɔ̃ hã, eye (3) wòatsɔ efe agbe deblibo la ana wòanye “tafe.”
3. Nu ka tae míehiã na tafe?
Tafe nye fe si woxe be woana ablɔɖe ame aɖe si fe agbe ɖo afɔku me. (2 Mose 21:29, 30) Mawu meɖoe le gɔmedzedzea me be amegbetɔwo naku alo atsi aku amegã o. Aleke míewɔ nya? Mawu gblɔ na ame gbãtɔ Adam be ne ewɔ nu si Biblia yɔ be “nu vɔ̃” la, aku. Ne ɖe Adam mewɔ nu vɔ̃ o la, anye ne maku akpɔ o. (1 Mose 2:16, 17; 5:5) Biblia gblɔ be ku “ge ɖe” xexea me to Adam dzi. Eya ta nu si Adam gblẽ ɖi na efe dzidzimeviwoe nye nu vɔ̃ kple emetsonu si nye ku. Esia tae míehiã na tafe si aɖe mí tso ku si fe dome míenyi tso Adam gbɔ la si me.
Ame kae ate ŋu axe tafe, si aɖe mí tso ku si me? Ne míeku la, míexea míawo ŋutɔwo míafe nu vɔ̃wo ɖeɖe ko ŋuti fe. Amegbetɔ madeblibo aɖeke mate ŋu axe fe ɖe ame bubuwo fe nu vɔ̃wo ta o.
4. Nu ka tae Yesu ku?
Yesu mele abe míawo ene o, ke boŋ enye ame deblibo. Eya ta mehiã be wòaku ɖe efe nu vɔ̃wo ta o—mewɔ nu vɔ̃ kpɔ o. Ke boŋ ame bubuwo fe nu vɔ̃wo tae Yesu ku ɖo. Le lɔlɔ̃ gã si le Mawu si na amefomea ta la, edɔ Via ɖa be wòava ku ɖe mía ta. Yesu hã ɖee fia be yelɔ̃ mí esi wòɖo to Fofoa, eye wòtsɔ efe agbe na ɖe míafe nu vɔ̃wo ta.
5. Nu ka wɔmee Yesu le fifia?
Esi Yesu nɔ anyigba dzi la, eda dɔ na dɔnɔwo, efɔ ame kukuwo ɖe tsitre, eye wòxɔ na ame siwo nɔ fu kpem la. Eto esia me ɖe nu si wòava wɔ na amefomea me tɔ toɖolawo la fia. (Mateo 15:30, 31; Yohanes 5:28) Esi Yesu ku la, Mawu gbɔ agbee wòzu gbɔgbɔmenuwɔwɔ. (1 Petro 3:18) Esia megbe la, Yesu lala le Mawu fe ɖusime va se ɖe esime Yehowa na ŋusẽe be wòazu Fia aɖu anyigba bliboa dzi. (Hebritɔwo 10:12, 13) Fifia Yesu zu Fia le dzi ɖum le dzifo, eye eyomedzela siwo le anyigba dzi la le gbefã ɖem nya nyuia le xexea me godoo.
Madidi o, Fia Yesu azã efe ŋusẽ atsɔ aɖe fukpekpe kple ame siwo katã nana amewo kpea fu la ɖa. Ame siwo katã xɔ Yesu dzi se, eye woɖoa toe la ase vivi le paradiso me le anyigba dzi.


text:
SƆHƐWO BIANA BE
Nu Ka Tae Wòle Be Nàtsri Film-memewo Sɔsrɔ̃?—Akpa 2: Na Ŋutsuviwo
Nu kae film-memewo sɔsrɔ̃ lɔ ɖe eme?
Lé ŋku ɖe nya siawo ŋu, eye nàɖo nyabiase siwo gbɔna ŋu.
Nya siawo dometɔ kawoe sɔ kple ŋutsuvi siwo dzena le filmwo, televisionwo dzi kple boblododowo me?
Nya siawo dometɔ kae nàdi be woagblɔ tso ye ŋu?
Anɔ eme be àyɔ nɔnɔme siwo dze le akpa gbãtɔ la atsɔ aɖo nyabiase gbãtɔa ŋu eye àyɔ nɔnɔme siwo dze le akpa evelia atsɔ aɖo nyabiase evelia ŋu. Ne nenemae la, ke enyo ŋutɔ. Nu ka tae? Elabe anɔ eme be ale si woɖɔa ŋutsuviwo le filmwo kple boblododowo me la mesɔ kple ame si tututu nènye alo ame si fomevi nàdi be yeava nye la o. Bu nu si tae la ŋu kpɔ.
Zi geɖe la, ŋutsuviwo nyea ŋutasẽnuwɔlawo kple aglãdzelawo le filmwo me. Agbalẽ aɖe gblɔ be ŋutsuvi siwo xɔ ŋkɔ le filmwo, televisiondziwɔnawo kple kamedefefewo me la dometɔ akpa gãtɔ nyea “ŋusẽtɔ siwo wɔa ŋutasẽnuwo. . . . Wofe nyae nye be ele be ŋutsuviwo fe nya me nasẽ eye woanye ame wɔadãwo hafi woate ŋu awɔ wofe didiwo dzi na wo.”
—Why Boys Don’t Talk —and Why It Matters
Bu nya sia ŋu: Ðe adãwɔwɔ awɔe be nànye xɔlɔ̃, dɔwɔhati alo srɔ̃ŋutsu nyuia? Ne wodo dziku na wò la, nu eve siawo dometɔ ka wɔwɔe asesẽ na wò wu, be nàɖe wò dziku afo ɖi bababa alo nàɖu dzikua dzi? Esiawo dometɔ ka wɔwɔe aɖee fia be ŋutsu ŋutɔŋutɔe nènye?
Biblia gblɔ be: “Dzigbɔɖitɔ nyo wu kalẽtɔ, eye ame si ɖua eɖokui dzi la, nyo wu duwo xɔla.”—Lododowo 16:32.
Woɖea ŋutsuviwo fiana le filmwo me be wonye ame siwo gbɔdɔnuwo xɔ susu me na. Chris si xɔ fe 17 gblɔ be: “Le filmwo kple televisiondziwɔnawo me la, ŋutsuviwo ɖɔlia nyɔnuviwo wu wofe awudodowo.” Gary si xɔ fe 18 gblɔ kpee be: “Gbɔdɔnuwɔnawo koe xɔa susu me na ŋutsuvi siwo nɔa filmwo me.” Edzena le film aɖewo me be dɔ si dze ŋgɔ ŋutsuviwo le agbe me katã koe nye be woayi kplɔ̃ɖofewo, ano aha alo adɔ kple nyɔnuviwo.
Bu nya sia ŋu: Ðe nàdi be woabu ye abe ŋutsuvi siwo nɔa filmwo me la enea? Ðe ŋutsu ɖɔʋu bua nyɔnuwo be wonye nu siwo woatsɔ aɖi kɔ na gbɔdɔdɔ dzro koa? Alo ɖe wòdea bubu wo ŋua?
Biblia gblɔ be: “Mia dome ame sia ame nanya ale si wòawɔ aɖu ye ŋutɔ fe ŋutilã dzi le kɔkɔenyenye kple bubu me, menye le gbɔdɔdɔ fe dzodzro fe ŋubiabiã me . . . o.”—1 Tesalonikatɔwo 4:4, 5.
Woɖea ŋutsuviwo fiana le filmwo me be wonye ame maɖɔʋuwo. Ŋutsuvi siwo woɖena fiana le filmwo me kple television dzi la nyea kuviatɔwo kple ame maɖɔʋuwo. Ðewohĩ esia tae ame tsitsi aɖewo mekana ɖe ŋutsuviwo dzi tututu o. Gary si fe nya míegblɔ va yi la gblɔ be: “Esi mexɔ fe 16 la, dɔkpɔkpɔ sesẽ nam, elabena nyɔnuwo koe dɔtɔ siwo le míafe nutoa me la dina be yewoaxɔ. Wobua ŋutsuviwo katã be wonye ame maɖɔʋuwo eye womate ŋu aka ɖe wo dzi o!”
Bu nya sia ŋu: Ðe wòsɔ be woabu ŋutsuviwo katã be wonye ame maɖɔʋuwo eye womate ŋu aka ɖe wo dzi o abe ale si wòdzena le filmwo me enea? Aleke nàɖee afia be ye ya yemele nenema o?
Biblia gblɔ be: “Mègana ame aɖeke nado vlo wò ɖekakpuinyenye o. Ke boŋ nànye kpɔɖeŋu na nutefewɔlawo le nufofo me, le agbenɔnɔ me, le lɔlɔ̃ me, le xɔse me, le agbe dzadzɛ nɔnɔ me.”—1 Timoteo 4:12.
Nu si wòle be nànya
Nu siwo dzena le filmwo kple boblododowo me la tea ŋu kpɔa ŋusẽ gã aɖe ɖe ame dzi. Le kpɔɖeŋu me, nu siwo dzena le filmwo alo boblododowo me ate ŋu ana nàsusui be ehiã be ye hã yeasrɔ̃ atsyã siwo le tsia dzi hafi woabu ye ɖe ame me. Colin, ŋutsuvi si xɔ fe 17 gblɔ be: “Woɖea ale si wòle be ŋutsuviwo nado awui la fiana le boblododowo me eye nyɔnuviwo nɔa kukum ɖe wo dzi. Adzro wò vevie be ye hã yeayi aɖafle awu mawo tɔgbi. Mɔ̃ sia ɖem zi ɖeka zi eve aɖewo!”
Bu nya sia ŋu: Ðe ale si nèdoa awui la ɖea ame si tututu nènye la fiana alo ɖe wòɖenɛ fiana be amewo yome ko nèdzea? Ame kawoe wòɖea vi na ne ètsɔ wò ga le awu siwo le tsia dzi la flem?
Biblia gblɔ be: “Midzudzɔ agbenɔnɔ ɖe nuɖoanyi sia fe nɔnɔme nu.”—Romatɔwo 12:2.
Ŋutsuvi siwo woɖena fiana le filmwo alo boblododowo me fe nuwɔnawo sɔsrɔ̃ mana nuwò nadzɔ dzi na nyɔnuviwo o. Bu nya siwo nyɔnuvi aɖewo gblɔ la ŋu kpɔ:
“Malɔ̃ ŋutsuvi siwo ɖea wofe amenyenye ŋutɔŋutɔ fiana wu ŋutsuvi siwo wɔa ameŋkumenu be yewoatsɔ adze amewo ŋu. Le nyatefe me la, ŋutsuvi siwo dzea agbagba be yewoadze amewo ŋu la fe nu va ɖia kokoe!”
—Anna.
“Woɖenɛ fiana le boblododowo me wòdzena be ele be mɔ̃ɖaŋunu aɖewo koŋ nanɔ ŋutsuviwo si alo woadzra ɖo le mɔ aɖe nu hafi wofe nu nadze nyɔnuviwo ŋu. Gake ne nyɔnuviwo va tsi la, menye nu siawo ŋue wogava tsia dzi ɖo le ŋutsuwo ŋu o. Ke boŋ woléa ŋku ɖe ŋutsuawo fe nɔnɔme nyuiwo kple ale si wòwɔa nu ɖe amewo ŋui la ŋu. Le kpɔɖeŋu me, ŋutsuvi siwo ɖia anukware eye wowɔa nutefe la fe nue léa dzi na nyɔnuviwo.”
—Danielle.
“Zi geɖe la, ŋutsuvi si dze ɖeka wu gbɔgblɔ la, ɖe wònɔa eɖokui kpɔm, eye nyemedina be made ha kple ame ma tɔgbi o. Ne èdze ɖeka wu adɔ̃ evɔ wò agbenɔnɔ menyo o la, wò nu malé dzi nam gbeɖe o.”
—Diana.
Bu nya sia ŋu: Biblia gblɔ tso ŋutsuvi Samuel ŋu be “ɖevi la le tsitsim, eye efe nu nyo Yehowa kple amegbetɔwo siaa ŋu.” (1 Samuel 2:
26) Nɔnɔme nyui kawoe wòle be wòasu asiwò ale be woafo nu nyui ma tso wò hã ŋutiwò?
Biblia gblɔ be: “Miwɔ ŋutsu.”—1 Korintotɔwo 16:13.
-
Nu si nàte ŋu awɔ
Da nu siwo woɖena fiana le filmwo me la kpɔ. De dzesi Biblia fe nya siawo: “Nu sia nu si le xexea me—ŋutilã fe nudzodzro kple ŋkuwo fe nudzodzro kple ame fe nunɔamesiwo fiafia adegbefofotɔe—la metso Fofo la gbɔ o, ke boŋ xexea me wotso.”—1 Yohanes 2:16.
Nu siawo tututue wodoa bobloe le filmwo me, eye wonana wòdzena abe ɖe naneke megblẽ le wo ŋu o ene. Eya ta dze agbagba nàda nu siwo nèkpɔna la kpɔ be wonyo mahã. Zi geɖe la, ɖeko boblodolawo doa boblo nu mawo be amewo nafle wo ne yewoakpɔ ga geɖe.
Nye ame si nèdi be yeanye. Biblia gblɔ be: “Mido amenyenye yeye la, si wɔm wole yeyee to sidzedze vavãtɔ me le Ame si wɔe la fe nɔnɔme nu,” ke menye le ale si woɖɔa amewo le filmwo me la nu o.—Kolosetɔwo 3:10.
Nu si akpe ɖe ŋuwò nàwɔ ɖe aɖaŋuɖoɖo sia dzie nye be nàde ŋugble tso nɔnɔme nyui siwo nàdi be woanya na ye, siwo nètia le nyati sia fe gɔmedzedze la ŋu. Ðe manyo be nàdze egɔme fifia atu nɔnɔme siawo ɖo alo adze agbagba be woaganyo ɖe edzi oa?
Srɔ̃ ame siwo ɖoa kpɔɖeŋu nyuiwo. Biblia gblɔ be: “Ame si zɔna kple nunyalawo la, adze nunya.” (Lododowo 13:20) Wò ame nyanyɛ kawoe ɖee fia le wofe agbenɔnɔ me be yewodze nunya? Wo dometɔ aɖewo ate ŋu anye nyruiwò alo tɔwò. Ðewo hã ate ŋu anye xɔ̃wòwo alo wò ame nyanyɛ bubuwo. Ŋutsu kpɔɖeŋu nyui ɖola geɖewo le Yehowa Ðasefowo fe hamewo me. Kpɔɖeŋu nyui ɖola geɖewo le Biblia hã me. Wo dometɔ ɖekae nye Tito, ame si ɖo kpɔɖeŋu nyui ɖi na sɔhɛwo.
—Tito 2:6-8.
Aɖaŋuɖoɖo: Zã agbalẽ si nye Srɔ̃ Wofe Xɔse nàtsɔ asrɔ̃ nu tso bibliameme siwo ɖo kpɔɖeŋu nyui ɖi na ŋutsuwo la ŋu, wo dometɔ aɖewoe nye Habel, Noa, Abram, Samuel, Eliya, Yona, Yosef kple Petro.